Zmluva o dielo

Projekt „Zvýšenie úrovne informačnej a kybernetickej bezpečnosti MZVEZ“

uzatvorená podľa § 536 a nasl. zákona č. 513/1991 Zb. Obchodný zákonník v znení neskorších predpisov (ďalej len „Obchodný zákonník“) a § 65 a nasl. zákona č. 185/2015 Z. z. Autorsky zákon v znení neskorších predpisov (ďalej len „Autorský zákon“)

(ďalej len „**Zmluva**“)

**Objednávateľ:**

Názov: **Ministerstvo zahraničných vecí a európskych záležitostí Slovenskej republiky (MZVEZ SR)**

Sídlo: Hlboká cesta 2, 833 36 Bratislava, Slovenská republika

IČO: 00699021

IČ DPH: SK2020879344

Zastúpený:

Bankové spojenie: Štátna pokladnica

Číslo účtu/IBAN: SK36 8180 0000 0070 0007 3594

SWIFT(BIC): SPSRSKBA

(ďalej len „**Objednávateľ**“)

a

**Zhotoviteľ:**

Obchodné meno:

Sídlo:

IČO:

IČ DPH:

Štatutárny orgán / Zastúpený:

Registrácia:

Bankové spojenie:

Číslo účtu:

Kód banky:

IBAN/SWIFT:

(ďalej len „**Zhotoviteľ**“)

(Objednávateľ a Zhotoviteľ ďalej spoločne len „**Zmluvné strany**“)

**PREAMBULA**

Objednávateľ na plnenie svojich zákonných úloh a riadny výkon verejnej moci zabezpečí realizáciu projektu „Zvýšenie úrovne informačnej a kybernetickej bezpečnosti MZVEZ“, ktorý je považovaný za dielo vytvorené na základe tejto Zmluvy (ďalej aj ako „Projekt“). Projekt bude financovaný z prostriedkov európskych štrukturálnych a investičných fondov (ďalej len „EŠIF“) v súlade so zmluvou o poskytnutí nenávratného finančného príspevku č. Z311071Z334 zo dňa 18.11.2020 zverejnenou v Centrálnom registri zmlúv na adrese <https://www.crz.gov.sk/zmluva/5090512/> (ďalej len „Zmluva o NFP“).

**Článok 1**

**ÚVODNÉ USTANOVENIA**

* 1. Účelom Zmluvy je vybudovanie informačného systému pre bezpečnostný dohľad a monitoring v sieťach a informačných systémoch Objednávateľa v oblasti kybernetickej a informačnej bezpečnosti, ktorý bude v plnom rozsahu zodpovedať všetkým funkčným, technickým a právnym požiadavkám uvedeným v Zmluve, anglicky Security Operations Center, vrátane jeho pripojenia do infraštruktúry Objednávateľa a ktorý bude spôsobilým nástrojom na plnenie úloh Objednávateľa požadovaných osobitnými predpismi a cieľov deklarovaných v schválenej Štúdii uskutočniteľnosti „Zvýšenie úrovne informačnej a kybernetickej bezpečnosti v podsektore IS VS“ (odkaz: https://metais.vicepremier.gov.sk/studia/detail/4edacfe9-ef8e-4784-32f4-61868b71b816?tab=basicForm), v súlade so Zmluvou o NFP, uznesením vlády SR č. 654 zo 14. októbra 2020 k návrhu Základných princípov realizácie IT projektov financovaných z verejných zdrojov a zdrojov EÚ a s ďalšími dokumentami, na ktoré táto Zmluva odkazuje.
  2. Zmluvné strany uzatvárajú túto Zmluvu v súlade s výsledkom verejného obstarávania podľa zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej len „Zákon o VO“) s názvom „Zvýšenie úrovne informačnej a kybernetickej bezpečnosti MZVEZ SR“, ktoré Objednávateľ ako verejný obstarávateľ vyhlásil vo Vestníku verejného obstarávania č. [●] dňa [●] pod značkou [●] a v Úradnom vestníku Európskej únie č. [●] dňa [●].
  3. Zmluvné strany vyhlasujú, že Zmluva bola uzatvorená na základe výsledku užšej súťaže špecifikovanej v bode 1.2 Zmluvy.
  4. Zhotoviteľ vyhlasuje, že:

1. sa oboznámil a preskúmal všetky poskytnuté dokumenty, podmienky a okolnosti súvisiace s plnením predmetu Zmluvy a sú mu známe všetky technické a kvalitatívne podmienky plnenia predmetu Zmluvy,
2. predmet Zmluvy je mu jasný a na základe svojich schopností, technického vybavenia a odborníkov, ktorých má k dispozícii, je schopný ho v súlade s touto Zmluvou, ako aj príslušnými právnymi predpismi plniť riadne, včas, kompletne a na požadovanej úrovni.
   1. Ak Zhotoviteľ v procese verejného obstarávania preukazoval technickú spôsobilosť alebo odbornú spôsobilosť prostredníctvom technických alebo odborných kapacít inej osoby, zaväzuje sa pri plnení predmetu Zmluvy v súlade s § 34 ods. 3 Zákona o VO používať kapacity osoby, ktorej spôsobilosť využil na preukázanie technickej spôsobilosti alebo odbornej spôsobilosti. Ak Zhotoviteľ v procese verejného obstarávania preukazoval finančné a ekonomické postavenie prostredníctvom finančných zdrojov inej osoby, zaväzuje sa pri plnení predmetu Zmluvy v súlade s § 33 ods. 2 zákona o verejnom obstarávaní skutočne používať zdroje osoby, ktorej postavenie využil na preukázanie finančného a ekonomického postavenia.
   2. Ak Zhotoviteľ predkladal vo verejnom obstarávaní Objednávateľovi zmluvu podľa § 34 ods. 3 zákona o verejnom obstarávaní na preukázanie technickej alebo odbornej spôsobilosti alebo zmluvu podľa § 33 ods. 2 zákona o verejnom obstarávaní na preukázanie finančného a ekonomického postavenia, Objednávateľ je oprávnený kedykoľvek počas účinnosti Zmluvy požadovať od Zhotoviteľa preukázanie platnosti a účinnosti takej zmluvy. Na preukázanie platnosti a účinnosti zmluvy podľa predchádzajúcej vety Zhotoviteľ predloží Objednávateľovi do 10 pracovných dní od doručenia žiadosti Objednávateľa čestné vyhlásenie, v ktorom Zhotoviteľ a osoba podľa bodu 1.5 pravdivo vyhlásia, že zmluva podľa predchádzajúcej vety je platná a účinná, a originál alebo kópiu tejto zmluvy.
   3. Zhotoviteľ musí byť počas celej platnosti a účinnosti Zmluvy držiteľom platných certifikátov pre oblasť súvisiacu s predmetom Zmluvy vydaných nezávislou inštitúciou, ktorými sa potvrdzuje splnenie požiadaviek na:
3. systém manažérstva kvality v zmysle požiadaviek normy ISO 9001,
4. systém riadenia informačnej bezpečnosti v zmysle požiadaviek normy ISO 27 001
5. systém riadenia IT služieb v zmysle požiadaviek normy ISO 20 000-1 alebo
6. rovnocenné certifikáty k certifikátom vyžadovaným podľa písm. a) až c) vydané príslušným orgánom členského štátu Európskej únie alebo štátu, ktorý je zmluvnou stranou Dohody o Európskom hospodárskom priestore alebo iné dôkazy o rovnocenných opatreniach predložené Zhotoviteľom, ktorými preukáže súlad s normami uvedenými v písm. a) až c).
   1. Zhotoviteľ musí spĺňať podmienky účasti týkajúce sa osobného postavenia podľa § 32 ods. 1 Zákona o VO počas celej platnosti a účinnosti Zmluvy. Ak Zhotoviteľ nie je zapísaný v zozname hospodárskych subjektov podľa § 152 Zákona o VO alebo sa neaplikuje § 152 ods. 3 Zákona o VO, do 7 pracovných dní od doručenia žiadosti Objednávateľa predloží Zhotoviteľ Objednávateľovi doklady, ktorými Zhotoviteľ preukáže splnenie podmienok účasti týkajúcich sa osobného postavenia podľa § 32 ods. 1 Zákona o VO počas platnosti a účinnosti Zmluvy. Táto povinnosť sa nevzťahuje na doklady, ktoré vie Objednávateľ získať z informačných systémov verejnej správy podľa zákona č. 177/2018 Z. z. o niektorých opatreniach na znižovanie administratívnej záťaže využívaním informačných systémov verejnej správy a o zmene a doplnení niektorých zákonov (zákon proti byrokracii) v znení neskorších predpisov. Zhotoviteľ poskytne na žiadosť Objednávateľa údaje potrebné na získanie dokladov podľa predchádzajúcej vety do 5 pracovných dní od doručenia žiadosti Objednávateľa.
   2. Zhotoviteľ sa zaväzuje, že bude dodržiavať príslušné bezpečnostné opatrenia aplikovateľné pre plnenie tejto Zmluvy stanovené vyhláškou Úradu podpredsedu vlády Slovenskej republiky pre investície a informatizáciu č. 179/2020 Z. z., ktorou sa ustanovuje spôsob kategorizácie a obsah bezpečnostných opatrení informačných technológií verejnej správy a bezpečnostné požiadavky platné ku dňu účinnosti Zmluvy špecifikované v Metodike pre systematické zabezpečenie organizácií verejnej správy v oblasti informačnej bezpečnosti (ďalej len „Metodika zabezpečenia“), alebo v dokumente, ktorým bude nahradená; Metodika zabezpečenia je dostupná na <https://www.csirt.gov.sk/wp-content/uploads/2021/08/MetodikaZabezpeceniaIKT_v2.1.pdf>**.**
   3. Zhotoviteľ, a v prípade skupiny zhotoviteľov, ak sa úspešným uchádzačom vo verejnom obstarávaní uvedenom v bode 1.2 stala skupina dodávateľov podľa § 37 zákona o verejnom obstarávaní (ďalej len „skupina zhotoviteľov“) každý jej člen, ktorý sa v súvislosti s plnením predmetu Zmluvy bude oboznamovať s utajovanými skutočnosťami, bude ich vytvárať alebo mu budú Objednávateľom postupované,musí byť počas celej platnosti a účinnosti Zmluvy držiteľom platného potvrdenia vydaného Národným bezpečnostným úradom (ďalej len „NBÚ“) podľa zákona č. 215/2004 Z. z. o ochrane utajovaných skutočností a o zmene a doplnení niektorých zákonov v znení neskorších predpisov (ďalej len „Zákon o OUS“) minimálne na stupeň utajenia „Dôverné“ pre oboznamovanie sa s utajovanou skutočnosťou, postúpenie utajovanej skutočnosti v elektronickej podobe a vytváranie utajovanej skutočnosti na technickom prostriedku alebo byť držiteľom potvrdenia vydaného príslušným orgánom členského štátu Európskej únie alebo štátu, ktorý je zmluvnou stranou Dohody o Európskom hospodárskom priestore, kde má sídlo Zhotoviteľ alebo člen skupiny poskytovateľov, ktorého platnosť je overená podľa zákona o OUS, ak medzinárodná zmluva, ktorou je Slovenská republika viazaná, nestanovuje inak; Zhotoviteľ a každý člen skupiny zhotoviteľov je povinný predložiť Objednávateľovi uvedené potvrdenie do 3 pracovných dní od doručenia žiadosti Objednávateľa o jeho predloženie. Člen skupiny zhotoviteľov preukáže oprávnenie podľa predchádzajúcej vety v rozsahu potrebnom pre manipuláciu s utajovanými skutočnosťami podľa spôsobu, akým sa bude podieľať na plnení predmetu Zmluvy. Zhotoviteľ, a ak sa subdodávateľ Zhotoviteľa (ďalej len „subdodávateľ“) alebo člen skupiny zhotoviteľov pri plnení predmetu Zmluvy oboznamuje s utajovanými skutočnosťami, utajované skutočnosti vytvára alebo sú mu utajované skutočnosti Objednávateľom postupované, tak aj subdodávateľ a člen skupiny zhotoviteľov, musia mať uzavretú s Objednávateľom platnú a účinnú Zmluvu o prístupe k utajovaným skutočnostiam.
   4. Ak sa pri plnení predmetu Zmluvy subdodávateľ oboznamuje s utajovanými skutočnosťami, utajované skutočnosti vytvára alebo sú mu utajované skutočnosti Objednávateľom postupované, musí byť subdodávateľ počas celej účinnosti Zmluvy držiteľom platného potvrdenia vydaného NBÚ podľa zákona o OUS so stupňom utajenia minimálne Dôverné v rozsahu potrebnom pre manipuláciu subdodávateľa s utajovanými skutočnosťami, podľa spôsobu akým sa bude subdodávateľ podieľať na plnení Zmluvy alebo byť držiteľom potvrdenia vydaného príslušným orgánom členského štátu Európskej únie alebo štátu, ktorý je zmluvnou stranou Dohody o Európskom hospodárskom priestore, ak medzinárodná zmluva, ktorou je Slovenská republika viazaná, neustanovuje inak; Zhotoviteľ je povinný predložiť Objednávateľovi uvedené potvrdenie subdodávateľa do 3 pracovných dní od doručenia žiadosti Objednávateľa o jeho predloženie.
   5. Zhotoviteľ je povinný pri zmene subdodávateľa alebo pribratí subdodávateľa predložiť potvrdenie podľa bodu 1.11 a návrh zmluvy podľa bodu 1.10 tretia veta podpísaný oprávnenou osobou subdodávateľa, ak nie je takáto zmluva medzi subdodávateľom a Objednávateľom uzatvorená, a to najmenej 7 pracovných dní pred začatím plnenia predmetu Zmluvy, pri ktorom má dôjsť k oboznamovaniu sa s utajovanou skutočnosťou subdodávateľom, vytváraniu utajovanej skutočnosti subdodávateľom alebo postupovaniu utajovanej skutočnosti subdodávateľovi Objednávateľom. Ak Zhotoviteľ alebo subdodávateľ pri zmene subdodávateľa alebo pribratí subdodávateľa predloží oprávnenie vydané príslušným orgánom členského štátu Európskej únie alebo štátu, ktorý je zmluvnou stranou Dohody o Európskom hospodárskom priestore, požiada Objednávateľ NBÚ o overenie platnosti tohto oprávnenia podľa zákona o OUS, ak medzinárodná zmluva, ktorou je Slovenská republika viazaná, neustanovuje inak. Subdodávateľ je oprávnený plniť predmet Zmluvy, pri ktorom dochádza k oboznamovaniu sa s utajovanou skutočnosťou subdodávateľom, vytváraniu utajovanej skutočnosti subdodávateľom alebo postupovaniu utajovanej skutočnosti Objednávateľom subdodávateľovi až po ukončení procesu podľa predchádzajúcej vety; týmto nie sú dotknuté lehoty na plnenie predmetu Zmluvy v harmonograme uvedenom v Prílohe č. 4 Zmluvy „Rozpočet, harmonogram, platobné míľniky“ (ďalej len „Príloha č. 4“).
   6. Zhotoviteľ pre prípad zodpovednosti za škodu spôsobenú pri poskytovaní plnenia podľa tejto Zmluvy má uzatvorenú poistnú zmluvu o poistení zodpovednosti za škodu, ktorej predmetom je poistenie zodpovednosti za škodu spôsobenú takým konaním Zhotoviteľa, ku ktorému dochádza pri plnení predmetu činnosti podľa Zmluvy, na poistnú sumu minimálne v Cene Diela podľa bodu 5.2 vrátane DPH, a to počas platnosti a účinnosti Zmluvy. Poistenie zodpovednosti za škodu podľa tohto bodu preukazuje Zhotoviteľ Objednávateľovi predložením platnej a účinnej poistnej zmluvy a potvrdenia o zaplatení poistného alebo potvrdením poisťovne o uzavretí poistnej zmluvy podľa podmienok stanovených v tomto bode, a to do 3 pracovných dní od doručenia žiadosti Objednávateľa.
   7. Zhotoviteľ sa ďalej zaväzuje pri plnení Zmluvy dodržiavať všetky relevantné všeobecne záväzné právne predpisy v rozsahu potrebnom pre plnenie tejto Zmluvy, najmä:
7. zákon č. 95/2019 Z. z. o informačných technológiách vo verejnej správe a o zmene a doplnení niektorých zákonov v znení neskorších predpisov (ďalej len „Zákon o ITVS“),
8. vyhlášku Úradu podpredsedu vlády Slovenskej republiky pre investície a informatizáciu č. 78/2020 Z. z. o štandardoch pre informačné technológie verejnej správy v znení neskorších predpisov (ďalej len „Vyhláška č. 78/2020“),
9. vyhlášku Úradu podpredsedu vlády Slovenskej republiky pre investície a informatizáciu č. 179/2020 Z. z., ktorou sa ustanovuje spôsob kategorizácie a obsah bezpečnostných opatrení informačných technológií verejnej správy v znení neskorších predpisov (ďalej len „Vyhláška č. 179/2020“),
10. vyhlášku Úradu podpredsedu vlády Slovenskej republiky pre investície a informatizáciu č. 85/2020 Z. z. o riadení projektov (ďalej len „Vyhláška č. 85/2020“),
11. zákon č. 69/2018 Z. z. o kybernetickej bezpečnosti a o zmene a doplnení niektorých zákonov v znení neskorších predpisov (ďalej len „Zákon o KB“),
12. vyhlášku Národného bezpečnostného úradu č. 362/2018 Z. z., ktorou sa ustanovuje obsah bezpečnostných opatrení, obsah a štruktúra bezpečnostnej dokumentácie a rozsah všeobecných bezpečnostných opatrení,
13. zákon o OUS,
14. zákon č. 18/2018 Z. z. o ochrane osobných údajov a o zmene a doplnení niektorých zákonov v znení neskorších predpisov (ďalej len „Zákon o ochrane osobných údajov“),
15. zákon č. 305/2013 Z. z. o elektronickej podobe výkonu pôsobnosti orgánov verejnej moci a o zmene a doplnení niektorých zákonov (zákon o e-Governmente) v znení neskorších predpisov.
    1. Zmluvné strany sa zaväzujú pri plnení predmetu Zmluvy dodržiavať princíp nediskriminácie a rovnosti mužov a žien tak, aby nedochádzalo k zvýhodneným podmienkam pre akúkoľvek skupinu osôb pri výbere a odmeňovaní zamestnancov. Pri výbere administratívnych a odborných kapacít zapojených do riadenia a realizácie projektu bude dodržaný princíp rovnosti mužov a žien a princíp nediskriminácie tak, aby nedochádzalo k horizontálnej alebo vertikálnej rodovej segregácii. V rámci mzdového ohodnotenia administratívnych a odborných kapacít nebude dochádzať k nerovnému odmeňovaniu za rovnakú prácu na základe pohlavia alebo príslušnosti k akejkoľvek znevýhodnenej skupine osôb.

**Článok 2**

**DEFINÍCIA NIEKTORÝCH POJMOV**

1. Na účely Zmluvy:
   1. **„Akceptačné testy“** sú testy vykonané na základe testovacích scenárov, ktoré majú preveriť, či funkčnosť Diela a jednotlivých častí Diela spĺňa požiadavky špecifikované Objednávateľom v Zmluve a podľa Zmluvy.
   2. **„Cena“** predstavuje finančnú čiastku, ktorú zaplatí Objednávateľ podľa Zmluvy Zhotoviteľovi za riadne a včasné plnenie predmetu Zmluvy.
   3. **„Cieľový koncept“** je dokumentačný výstup etapy „Analýza a Dizajn“, vytvorený Zhotoviteľom v rámci realizačnej fázy Projektu podľa Vyhlášky č. 85/2020, ktorý musí spĺňať parametre uvedené technickej špecifikácii, ktorá tvorí prílohu č. 1 Zmluvy (ďalej len „Technická špecifikácia“). Cieľový koncept musí byť Zhotoviteľom spracovaný vo forme dokumentačných výstupov realizačnej fázy etapy Analýza a Dizajn podľa Prílohy č.1 Vyhlášky č. 85/2020, Produktu R1-1: Detailný návrh riešenia (DNR) a Produktu R1-2: Plán testov a príslušných vzorov uvedených na stránke https://www.mirri.gov.sk/sekcie/informatizacia/riadenie-kvality-qa/riadenie-kvality-qa/index.html.
   4. **„Človekodeň“ (ďalej aj „MD“)** predstavuje plnenie predmetu Zmluvy v rozsahu práce jedného odborníka Zhotoviteľa uvedeného v bode 4.3 a 4.4 pri plnení predmetu Zmluvy podľa bodu 3.1 písm. a) pre Objednávateľa v trvaní 8 hodín, pričom do tohto času sa nezapočítava prestávka v práci v zmysle všeobecne záväzných právnych predpisov. Jednotlivé časové úseky sa spočítavajú. Cena za poskytnuté plnenia nepresahujúca Človekodeň sa vypočíta ako alikvotná časť z jednotkovej Ceny za Človekodeň podľa počtu ukončených hodín poskytovania plnenia týmto odborníkom bez prestávok v práci. Počet Človekodní pripadajúcich na časti Diela podľa bodu 4.5 písm. a), c), d) a e) je uvedený v Prílohe č. 4.
   5. „**Dielom**“ sa rozumie zhotovenie informačného systému s implementovanými technológiami a programovým vybavením dodaným na základe tejto Zmluvy pre bezpečnostný dohľad a monitoring v sieťach a informačných systémoch Objednávateľa.
   6. „**Dôvernou informáciou“** je údaj, podklad, poznatok, dokument alebo iná informácia bez ohľadu na formu jej zachytenia, s výnimkami uvedenými v článku 12 tejto Zmluvy, ktorá
2. sa týka Zmluvnej strany,
3. bola poskytnutá Zmluvnej strane alebo získaná Zmluvnou stranou pred nadobudnutím platnosti a účinnosti Zmluvy a tiež počas jej platnosti a účinnosti, pokiaľ sa týka jej predmetu a,
4. je výslovne Zmluvnou stranou označená ako „dôverná“, „confidential“, „proprietary“ alebo iným obdobným označením, a to od okamihu oznámenia tejto skutočnosti druhej zmluvnej strane a
5. má všeobecne záväznými právnymi predpismi Slovenskej republiky stanovený osobitný režim nakladania, a to najmä obchodné tajomstvo, bankové tajomstvo, telekomunikačné tajomstvo, daňové tajomstvo, a utajované skutočnosti.
   1. „**HW**“ je nový, nepoužívaný, zabalený a hotový hardvérový produkt týkajúci sa alebo predstavujúci celkové technické vybavenie počítača, servera alebo iného technického zariadenia.
   2. **„Informačný systém pre správu požiadaviek“** je elektronický informačný systém Zhotoviteľa pre správu požiadaviek zabezpečený bezodplatne Zhotoviteľom, prostredníctvom ktorého Objednávateľ zadáva požiadavky a Zhotoviteľ podľa tejto Zmluvy požiadavky spracúva. Požiadavka podľa tohto ustanovenia je hlásenie problému alebo incidentu Objednávateľom alebo požiadavka Objednávateľa na konzultáciu. Zhotoviteľ zabezpečí autorizovaný, nepretržitý a plne funkčný prístup k Informačnému systému pre správu požiadaviek súvisiacich s Dielom výlučne pre Oprávnené osoby Zhotoviteľa a Oprávnené osoby Objednávateľa.
   3. **„Licencovaný produkt tretej strany“** znamená softvér vyvíjaný a distribuovaný tretími stranami s vlastnými licenčnými a záručnými podmienkami.
   4. **„Oprávnená osoba Objednávateľa**“ je osoba splnomocnená alebo poverená Objednávateľom v súlade s bodom 13.2 na zabezpečovanie vybraných činností podľa Zmluvy.
   5. **„Oprávnená osoba Zhotoviteľa“** je osoba splnomocnená alebo poverená Zhotoviteľom v súlade s bodom 13.1 na zabezpečovanie vybraných činností podľa Zmluvy.
   6. **„Platobným míľnikom“** je časť Diela, za ktorú prináleží Zhotoviteľovi v súlade s bodom 5.3 cena podľa rozpočtu uvedeného v Prílohe č. 4 a za podmienok uvedených v článku 5.
   7. **„Projektový iniciálny dokument Projektu“** je dokument obsahujúci informácie potrebné na plánovanie a kontrolu riadenia Projektu, sledovanie a vyhodnocovanie kvality manažérskych produktov a špecializovaných produktov Projektu, určenie akceptačných kritérií, určenie pravidiel riadenia zmien v Projekte, určenie spôsobu evidovania a priorizovania požiadaviek na zmenu, riadenie a komunikáciu v Projekte.
   8. **Riadiaci výbor Projektu** je vrcholný rozhodovací a riadiaci orgán Projektu zriadený v súlade s vyhláškou č. 85/2020 Z. z. Riadiaci výbor Projektu je oprávnený kontrolovať priebeh plnenia Zmluvy a vykonávať činnosti uvedené v Zmluve.
   9. **„Skúšobné testy“** sú testy vykonané na základe testovacích scenárov, ktoré majú preveriť funkčnosť častí Diela v priebehu realizácie a pred vykonaním Akceptačných testov.
   10. **„SW“ alebo „softvér“** je softvérový produkt, ktorého súčasťou je počítačový program/počítačové programy, vrátane súvisiacej dokumentácie, manuálov, jeho implementácie a naplnenia dátami.
   11. **„Technická špecifikácia**“ je podrobná špecifikácia požiadaviek a podmienok pre vykonanie Diela uvedená v Prílohe č. 1.
   12. **„Testovacími scenármi“** sa rozumie štruktúrovaný, vopred dohodnutý súbor akcií v definovanej postupnosti, ktorým sa overí a otestuje správna a úplná funkčnosť Diela.
   13. **„Vada Diela“** je taký stav Diela, v ktorom Dielo alebo jeho časti nespĺňajú dohodnutú funkčnosť podľa Zmluvy a tým Dielo nenapĺňa účel Zmluvy podľa bodu 1.1. Zhotoviteľ zodpovedá za Vady Diela od jeho odovzdania Objednávateľovi. Kategorizácia vád Diela na účely akceptačného konania sa nachádza v prílohe č. 2 Zmluvy „Kategorizácia vád“ (ďalej len „Príloha č. 2“).

**Článok 3**

**PREDMET ZMLUVY**

1. Zhotoviteľ v súlade so Zmluvou:
   * 1. vykoná Dielo, t. j. dodá, vytvorí, zabezpečí, implementuje a nakonfiguruje HW a SW vrátane Licencovaných produktov tretích strán v súlade s Technickou špecifikáciou a na základe požiadaviek Objednávateľa v súlade so Zmluvou a zrealizuje školenie správcov a konečných používateľov Diela a odovzdá Dielo podľa Zmluvy; vykonanie Diela Zhotoviteľom sa uskutoční po častiach uvedených v bode 4.5,
     2. udelí súhlas na používanie autorského diela alebo iných predmetov práv duševného vlastníctva, ktoré boli vytvorené na základe alebo v rámci plnenia tejto Zmluvy v rozsahu podľa Zmluvy.

**Článok 4**

**PODMIENKY PLNENIA**

1. Miestom plnenia predmetu Zmluvy je sídlo Objednávateľa v Slovenskej republike na adrese Hlboká cesta 2, Bratislava a pracovisko DataCentrum na adrese Kopčianska 92/D, 851 01 Bratislava; v odôvodnených a nevyhnutných prípadoch môže Zhotoviteľ vykonať niektoré práce na Diele aj mimo sídla Objednávateľa.
2. Podrobná špecifikácia požiadaviek a komponentov pre zhotovenie Diela je uvedená v Prílohe č. 1.
3. Zhotoviteľ zrealizuje predmet Zmluvy prostredníctvom svojich odborníkov spĺňajúcich požiadavky uvedené v prílohe č. 3 Zmluvy „Zoznam odborníkov a požiadavky na odborníkov“ (ďalej len „Príloha č. 3“) pre nasledujúce druhy odborníkov:
4. IT analytik,
5. Špecialista pre infraštruktúry/ hardvérový špecialista,
6. Školiteľ pre IT systémy,
7. IT konzultant,
8. Špecialista pre bezpečnosť IT.

Zhotoviteľ je povinný zabezpečiť taký počet jednotlivých odborníkov pre každý vyššie uvedený druh odborníka, ktorým bude schopný vykonať Dielo v Prílohe č. 4 stanovenom rozsahu nimi vykonávaných činností riadne a včas.

1. Mená odborníkov Zhotoviteľa podľa bodu 4.3 sú uvedené v Prílohe č. 3. Zhotoviteľ môže zmeniť konkrétneho odborníka uvedeného v Prílohe č. 3 za iného alebo doplniť nového odborníka na plnenie predmetu Zmluvy, ak spĺňa požiadavky uvedené v Prílohe č. 3 pre tento druh odborníka a ak túto zmenu schváli Oprávnená osoba Objednávateľa. Zmenu podľa tohto bodu uskutočnia Zmluvné strany formou dodatku k Zmluve.
2. Zhotoviteľ sa zaväzuje vykonať celé Dielo a jednotlivé časti Diela v súlade s časovým harmonogramom uvedeným v Prílohe č. 4. Dielo pozostáva z týchto častí:
   * 1. Analýza a dizajn - vykonanie procesnej analýzy a návrhu Diela vrátane vyhodnotenia aktuálneho „AS IS“ stavu a vytvorenie návrhu budúceho „TO BE“ stavu. Požiadavky a podmienky uvedené v Technickej špecifikácii Zhotoviteľ zohľadní pri vypracovaní Cieľového konceptu a zaväzuje sa samotné vytvorenie a implementáciu Diela vykonať v súlade s Cieľovým konceptom odsúhlaseným Objednávateľom. Cieľový koncept musí obsahovať návrh grafického znázornenia logického zapojenia jednotlivých komponentov riešenia, popisovať prepojenie s existujúcimi informačnými systémami Objednávateľa, definovať zdroje bezpečnostných udalostí, popis ich ďalšieho spracovania a vyhodnocovania.
     2. Nákup HW a SW (krabicový softvér):
3. dodanie nových, nepoužívaných a zabalených komponentov HW podľa Technickej špecifikácie,
4. dodanie komponentov SW podľa Technickej špecifikácie,
5. likvidácia obalov HW a SW.
   * 1. Implementácia – vytvorenie a inštalácia Diela v mieste sídla Objednávateľa, nastavenie parametrov a konfigurácia dodaných HW a SW komponentov a ich uvedenie do prevádzky na testovacom pracovisku za podmienok uvedených v tejto Zmluve; testovacím pracoviskom môže byť vykonávané Dielo. Vyhotovenie dokumentácie nevyhnutnej k správe a používaniu vytvoreného Diela v súlade s bodom 7.14 Zmluvy.
     2. Testovanie - overenie funkčnosti a kompletnosti Diela podľa dohodnutých testovacích scenárov a za podmienok uvedených v Cieľovom koncepte a v Zmluve. Testovanie bude pozostávať z funkčného testovania, systémového a integračného testovania, záťažového a výkonnostného testovania, bezpečnostného a používateľského testovania.
     3. Nasadenie a školenie – odovzdanie Diela do prevádzky na produkčnom prostredí Objednávateľa po vykonaní Akceptačných testov a za podmienok uvedených v tejto Zmluve. Odovzdanie prístupových údajov, konfiguračných súborov, licenčných kódov/prístupov, overenie funkčnosti a akceptácia spustenia do produkcie. Zabezpečenie nepretržitej funkčnosti, odstraňovanie porúch a vykonávanie poradenskej a konzultačnej činnosti pre Objednávateľa do úplného odovzdania Diela. Školenie správcov a konečných používateľov Diela v rozsahu 30 MD v priestoroch a vo forme dohodnutých s Objednávateľom; ak sa Zhotoviteľ a Objednávateľ nedohodnú na mieste a forme školenia, tak školenie sa uskutoční prezenčnou formou v priestoroch Objednávateľa.

**Článok 5**

**CENA A PLATOBNÉ PODMIENKY**

* 1. Cena za Dielo je stanovená v súlade so zákonom NR SR č. 18/1996 Z. z. o cenách v znení neskorších predpisov a jeho vykonávacej vyhlášky.
  2. Cena za Dielo je dohodnutá Zmluvnými stranami vo výške XXXXX EUR bez DPH (slovom: xxxxxxxxxxxxx bez DPH), XXXXX EUR s DPH (slovom: xxxxxxxxxxxxx s DPH).
  3. Cena za Dielo sa skladá z cien za jednotlivé časti Diela podľa bodu 4.5 a bude zaplatená v platobných míľnikoch v súlade so Zmluvou. Platobné míľniky a detailný rozpočet Diela sú uvedené v Prílohe č. 4. Cena časti Diela uvedená v bode 4.5 písm. a), c), d) a e) je súčtom cien Človekodní podľa Prílohy č. 4, ktoré odpracovali jednotliví odborníci podľa bodu 4.3 a 4.4 pri plnení príslušnej časti Diela, pričom Zhotoviteľ sa zaväzuje, že neprekročí v Prílohe č. 4 stanovené množstvo Človekodní pre príslušnú časť Diela. Cena časti Diela uvedená v bode 4.5 písm. b) je Cena za dodanie a prevod vlastníctva dodaného HW a SW podľa Zmluvy.
  4. V prípade zmeny dane z pridanej hodnoty (DPH) sa upraví Cena za Dielo uvedená v bode 5.2 a Prílohe č. 4. Ak sa Zhotoviteľ, ktorý v momente uzavretia Zmluvy nie je platiteľom DPH, stane po uzavretí Zmluvy platiteľom DPH, ceny uvedené v tomto článku bez DPH sa budú považovať za ceny s DPH od vzniku povinnosti Zhotoviteľa odvádzať DPH.
  5. Cena za Dielo uvedená v bode 5.2 a vypočítaná v súlade s bodom 5.3 predstavuje odplatu za splnenie všetkých zmluvných záväzkov Zhotoviteľa vyplývajúcich z tejto Zmluvy a zahŕňa všetky náklady a výdavky Zhotoviteľa na riadne a včasné vykonanie, dodanie a odovzdanie Diela podľa tejto Zmluvy, a to aj náklady a výdavky na dopravu, rozbalenie, inštaláciu HW a SW komponentov, z ktorých je vytvorené Dielo, a likvidáciu obalov.
  6. Cenu za časti Diela uhradí Objednávateľ na základe faktúr vystavených Zhotoviteľom a preukázateľne doručených Objednávateľovi poštou na adresu uvedenú v záhlaví Zmluvy. Predpokladom pre vznik nároku na zaplatenie Ceny príslušnej časti Diela je podpísanie akceptačného protokolu k príslušnej fakturovanej časti Diela Zmluvnými stranami (ďalej len „Akceptačný protokol"). Ku každej faktúre musí byť priložený originál Akceptačného protokolu a pracovný výkaz odborníkov podľa bodu 6.2 písm. i). Pracovný výkaz odborníkov podľa bodu 6.2 písm. i) Zhotoviteľ priloží k faktúre iba v prípade, ak bude fakturovaná cena vychádzať z ceny za poskytnutie služby odborníka alebo odborníkov.
  7. Faktúra musí obsahovať náležitosti podľa zákona č. 222/2004 Z. z. o dani z pridanej hodnoty v znení neskorších predpisov a podľa zákona č. 431/2002 Z. z. o účtovníctve v znení neskorších predpisov. V prípade jej neúplnosti alebo nesprávnosti je Objednávateľ oprávnený vrátiť ju Zhotoviteľovi na opravu alebo doplnenie; v takom prípade nová lehota splatnosti začne plynúť až dňom doručenia opravenej faktúry Objednávateľovi. Na účely tejto Zmluvy faktúra nie je úplná aj v prípade, ak k nej neboli priložené prílohy podľa bodu 5.6 Zmluvy.
  8. Okrem náležitostí faktúry vyžadovaných podľa tohto článku je Zhotoviteľ povinný vo faktúre uviesť číslo Zmluvy, svoje IČO, DIČ, IČ DPH, ak mu bolo pridelené, svoje obchodné meno, a názov banky, jej kód SWIFT/BIC, číslo bankového účtu vo formáte IBAN. V prípade, ak z technických dôvodov nebude môcť predávajúci informácie podľa tohto bodu na faktúre uviesť, uvedie tieto informácie v prílohe faktúry.
  9. Splatnosť každej faktúry je 60 dní odo dňa jej doručenia Objednávateľovi, za predpokladu, že faktúra bude spĺňať všetky náležitosti podľa tohto článku Zmluvy.
  10. Objednávateľ je povinný uhradiť Zhotoviteľovi fakturovanú sumu prevodom na bankový účet Zhotoviteľa uvedený na faktúre, pričom na faktúre musí byť uvedený účet Zhotoviteľa, ktorý je uvedený v záhlaví Zmluvy; k zmene bankového účtu, na ktorý Objednávateľ uhradí kúpnu cenu podľa Zmluvy môže dôjsť iba uzavretím dodatku k Zmluve, predmetom ktorého bude zmena čísla IBAN a/alebo kódu SWIFT (BIC) bankového účtu Zhotoviteľa v záhlaví Zmluvy. Faktúra sa považuje za uhradenú dňom pripísania fakturovanej sumy na účet Zhotoviteľa.
  11. Objednávateľ neposkytuje Zhotoviteľovi preddavky ani zálohové platby za časti Diela.
  12. Zmluvné strany sa dohodli, že Zhotoviteľ nie je oprávnený bez predchádzajúceho písomného súhlasu Objednávateľa postúpiť na tretiu osobu a ani založiť akékoľvek svoje pohľadávky vzniknuté na základe alebo v súvislosti s touto Zmluvou alebo plnením záväzkov podľa Zmluvy.

**Článok 6**

**PRÁVA A POVINNOSTI ZMLUVNÝCH STRÁN**

* 1. Objednávateľ sa zaväzuje:
     1. za predpokladu dodržania bezpečnostných a prípadných ďalších predpisov Objednávateľa sprístupniť technickú, komunikačnú a systémovú infraštruktúru pre zhotovovanie Diela podľa tejto Zmluvy, podľa potreby aj formou vzdialeného prístupu dohodnutou technológiou, a zabezpečiť Zhotoviteľovi na jeho žiadosť včas prístup ku všetkým zariadeniam, ku ktorým je jeho prístup potrebný pre zhotovenie Diela, vrátane zdrojov energie, elektronickej komunikačnej siete a vzdialeného prístupu, a to v rozsahu nevyhnutnom pre riadne zhotovenie Diela podľa Zmluvy; náklady na prevádzku komunikačnej linky pre vzdialený prístup znáša Zhotoviteľ,
     2. zabezpečiť v nevyhnutnom rozsahu prítomnosť Oprávnenej osoby Objednávateľa a poskytnúť Zhotoviteľovi nevyhnutnú súčinnosť špecifikovanú v článku 14 tejto Zmluvy pri vykonávaní Diela,
     3. zabezpečiť nevyhnutné relevantné poverenia a prístupy na pracoviská pre Oprávnenú osobu Zhotoviteľa a odborníkov uvedených v bode 4.3 a 4.4 vykonávajúcich práce na Diele alebo jeho časti počas pracovných dní od 8.00 hod. do 16.00 hod, podľa Zhotoviteľom vopred predloženého zoznamu osôb; vstup na pracoviská Objednávateľa je umožnený výlučne za prítomnosti Oprávnenej osoby Objednávateľa, prípadne v sprievode osoby na to Objednávateľom poverenej,
     4. informovať Zhotoviteľa bezodkladne o všetkých skutočnostiach, ktoré sú významné pre vykonanie Diela podľa tejto Zmluvy a o dôvodoch, ktoré Objednávateľovi bránia riadne a včas splniť svoje povinnosti podľa tejto Zmluvy.
  2. Zhotoviteľ sa zaväzuje:
     1. vykonať Dielo riadne, včas, na svoje náklady a na svoje nebezpečenstvo, v súlade s požiadavkami Objednávateľa uvedenými v tejto Zmluve,
     2. postupovať s odbornou starostlivosťou, hospodárne a s využitím dostupných odborných znalostí a skúseností v súlade s jemu známymi záujmami Objednávateľa,
     3. pri plnení povinností podľa Zmluvy dodržiavať pokyny a usmernenia Objednávateľa súvisiace so zhotovením Diela podľa Zmluvy,
     4. neodkladne písomne informovať Objednávateľa o každom prípadnom omeškaní, či iných skutočnostiach, ktoré by mohli ohroziť riadne a včasné zhotovenie Diela a navrhnúť riešenie pre nápravu,
     5. niesť zodpovednosť za vzniknutú škodu spôsobenú Objednávateľovi porušením svojich povinností vyplývajúcich z tejto Zmluvy a/alebo právnych predpisov súvisiacich s plnením predmetu Zmluvy,
     6. zhotoviť Dielo tak, aby neobsahovalo žiadne Objednávateľom nevyžiadané alebo neschválené funkcie a vlastnosti,
     7. v rozsahu a za podmienok podľa tejto Zmluvy poskytnúť Oprávnenej osobe Objednávateľa komplexnú informáciu o stave plnenia Zmluvy vo forme správy o plnení alebo informáciu súvisiacu s plnením na základe žiadosti Objednávateľa (e-mailom alebo prostredníctvom Informačného systému pre správu požiadaviek) do 5 kalendárnych dní od prijatia požiadavky,
     8. pri plnení záväzkov podľa tejto Zmluvy bez zbytočného odkladu prerokúvať s Objednávateľom všetky otázky, ktoré by mohli negatívne ovplyvniť riadne plnenie predmetu Zmluvy,
     9. zabezpečiť vedenie pracovných výkazov odborníkov uvedených v bode 4.3 a 4.4 a do 3 pracovných dní ich poskytnúť na požiadanie Objednávateľovi; pracovný výkaz musí obsahovať údaje podľa platných usmernení riadiaceho orgánu alebo sprostredkovateľského orgánu operačného programu Integrovaná infraštruktúra prioritná os 7 Informačná spoločnosť pre programové obdobie 2014 – 2020 (ďalej len „Sprostredkovateľský orgán“),
     10. udržiavať Dielo a jeho jednotlivé časti už nasadené do prevádzky v súlade so Zhotoviteľom dodanou administrátorskou dokumentáciou a poskytovať Objednávateľovi nevyhnutnú súčinnosť a podporu na účely používania nasadených častí Diela, a to do nadobudnutia účinnosti osobitnej servisnej zmluvy o poskytovaní služieb podpory prevádzky, údržby a rozvoja dodaného Diela (ďalej len „SLA zmluva“); SLA zmluva uzatvorená medzi Zmluvnými stranami je výsledkom užšej súťaže podľa bodu 1.2 a nadobudne účinnosť v deň nasledujúci po dni podpísania záverečného akceptačného protokolu podľa bodu 7.18.
     11. strpieť výkon kontroly a auditu súvisiaceho s plnením podľa tejto Zmluvy zo strany oprávnených osôb na výkon tejto kontroly alebo auditu v zmysle príslušných právnych predpisov Slovenskej republiky a Európskej únie, najmä zákona č. 292/2014 Z. z. o príspevku poskytovanom z európskych štrukturálnych a investičných fondov a o zmene a doplnení niektorých zákonov v znení neskorších predpisov (ďalej len „Zákon o EŠIF“) a zákona č. 357/2015 Z. z. o finančnej kontrole a audite a o zmene a doplnení niektorých zákonov v znení neskorších predpisov (ďalej len „Zákon 357/2015“) a Zmluvy o NFP a jej príloh vrátane Všeobecných zmluvných podmienok, a poskytnúť oprávneným osobám na výkon kontroly alebo auditu riadne a včas všetku potrebnú súčinnosť,
     12. umožniť bezodkladne Objednávateľovi a ním určenej osobe kedykoľvek vykonať audit bezpečnosti vyvíjaného Diela, vrátane informačných systémov a vývojového prostredia Zhotoviteľa, na overenie miery dodržiavania bezpečnostných požiadaviek relevantných právnych predpisov a zmluvných požiadaviek,
     13. prijať opatrenia na zabezpečenie nápravy zistení z auditu bezpečnosti informačných systémov v lehote dohodnutej Zmluvnými stranami; ak sa Zmluvné strany nedohodnú na lehote, tak v primeranej lehote stanovenej Objednávateľom,
     14. poskytnúť Objednávateľovi plnú súčinnosť pri riešení bezpečnostného incidentu a vyšetrovaní bezpečnostnej udalosti, ktoré súvisia s plnením Zmluvy,
     15. poskytnúť Objednávateľovi kompletnú dokumentáciu Diela vrátane administrátorských prístupov v rozsahu podľa bodu 7.14, najneskôr v termíne dodania celého Diela podľa Prílohy č. 4,
     16. dodržiavať ustanovenia, riadiť sa a zabezpečiť vykonanie Diela v súlade so všeobecne záväznými právnymi predpismi uvedenými v Zmluve, ako aj ďalšími právnymi predpismi súvisiacimi s predmetom Zmluvy,
     17. zabezpečiť, aby zhotovené Dielo poskytovalo automatizovaný monitoring v Cieľovom koncepte určených výkonnostných parametrov Zhotoviteľom dodaného HW a SW,
     18. zabezpečiť, aby zhotovené Dielo poskytovalo funkcionalitu automatizovaného testovania dodaného HW a SW na nefunkčnosť a odosielania automatizovaných hlásení o ich nefunkčnosti spôsobom určeným v Cieľovom koncepte,
     19. dodať Dielo v rozsahu:
         1. Štúdie uskutočniteľnosti k Projektu (odkaz: https://metais.vicepremier.gov.sk/detail/Projekt/2582da0b-7ed5-4ba3-8d95-6ff3eb32be03/cimaster?tab=basicForm),
         2. Prílohy č. 1,
         3. požiadaviek upravených v tejto Zmluve alebo stanovených na základe tejto Zmluvy,
     20. bezodplatne vytvoriť a prevádzkovať autorizovaný, nepretržitý a plne funkčný Informačný systém pre správu požiadaviek na vykonávanie činností podľa Zmluvy, a to od nadobudnutia účinnosti Zmluvy,
     21. zabezpečiť, aby v rámci Informačného systému pre správu požiadaviek mali prístup k požiadavkám súvisiacim s Dielom výlučne Oprávnené osoby Zhotoviteľa a Oprávnené osoby Objednávateľa.
  3. Objednávateľ nie je v omeškaní a nie je povinný plniť, čo mu ukladá Zmluva, ak nastanú dôvody podľa § 15 ods. 2 zákona č. 315/2016 Z. z. o registri partnerov verejného sektora a o zmene a doplnení niektorých zákonov (ďalej len ako „Zákon o registri partnerov verejného sektora“).

**Článok 7**

**ODOVZDANIE A PREVZATIE DIELA**

* 1. Odovzdanie a prevzatie Diela a jednotlivých častí Diela podľa tejto Zmluvy sa uskutoční na základe časového harmonogramu, ktorý je uvedený v Prílohe č. 4.
  2. Zmluvné strany vykonajú pre časť Diela Skúšobný test a Akceptačný test pred odovzdaním príslušnej časti Diela. Určenie častí Diela, ku ktorým Zhotoviteľ vykoná Skúšobný test a Akceptačný test, bude stanovené v Cieľovom koncepte. Výsledok testov podľa tohto bodu sa uvedie v zápisnici o vykonaní Skúšobného testu a v zápisnici o vykonaní Akceptačného testu, ktoré vypracuje Zhotoviteľ a podpíšu obidve Zmluvné strany. Pri vykonaní testov musí byť vždy prítomná Oprávnená osoba Zhotoviteľa a Oprávnená osoba Objednávateľa alebo iné Zhotoviteľom alebo Objednávateľom splnomocnené alebo poverené osoby.
  3. Odovzdanie každej časti Diela je zrealizované podpisom Akceptačného protokolu oboma Zmluvnými stranami. Akceptačný protokol pripravuje Zhotoviteľ.
  4. Prílohou Akceptačného protokolu je:

1. zápisnica o vykonanom Akceptačnom teste a zápisnica o vykonanom Skúšobnom teste, ak sa vyžadujú pri príslušnej časti Diela podľa bodu 7.2,
2. zoznam autorov diel vytvorených v rámci plnenia Zmluvy, ak sú súčasťou Diela alebo časti Diela, vrátane vyhlásenia o vysporiadaní vzťahov, prístupových a aktualizačných kódov,
3. školiaci materiál zo školení podľa bodu 4.5 písm. e) a prezenčné listiny zo školenia, ak sa školenie uskutočnilo prezenčnou formou,
4. vyhlásenie o súlade časti Diela so všeobecne záväznými právnymi predpismi podľa bodu 1.9 a 1.14 relevantnými pre odovzdávanú časť Diela formou podrobného odpočtu splnenia jednotlivých požiadaviek Objednávateľa vrátane spôsobu ich implementácie.
   1. Zmluvné strany sa zaväzujú podpísať Akceptačný protokol v 4 (štyroch) rovnopisoch, z ktorých 2 (dva) rovnopisy obdrží Objednávateľ a 2 (dva) rovnopisy obdrží Zhotoviteľ. Akceptačný protokol musí obsahovať identifikáciu odovzdávajúceho a preberajúceho, špecifikáciu odovzdávanej a preberanej časti Diela a prílohy podľa bodu 7.4.
   2. Ak dôjde pri plnení Zmluvy k zhotoveniu databázy v súlade s § 135 Autorského zákona, uvedie sa táto skutočnosť v príslušnom Akceptačnom protokole, ktorého prílohou bude aj detailná špecifikácia zhotovenej databázy.
   3. Akceptačné testy Diela a každej časti Diela sa uskutočnia v súlade s časovým plánom Akceptačných testov uvedeným v Cieľovom koncepte. Akceptačné testy sa ukončia vyhotovením a podpísaním Akceptačného protokolu.
   4. Akceptačné testy sa vykonajú v prostredí a na infraštruktúre Objednávateľa a v oddelených testovacích prostrediach (t. j. bez možnosti ovplyvniť bežnú činnosť Objednávateľa, mimo produkčných databáz), ak sa Zmluvné strany vopred výslovne nedohodnú inak.
   5. V prípade, ak odovzdávaná časť Diela nespĺňa akceptačné kritériá (ďalej len „Akceptačné kritériá“), Objednávateľ uvedie a popíše všetky identifikované Vady v zápisnici o Akceptačných testoch a navrhne nový termín pre Akceptačný test. Zhotoviteľ sa zaväzuje odstrániť Vady uvedené v zápisnici o Akceptačnom teste podľa bodu 7.13 Zmluvy a opätovne uskutočniť nevyhnutné Akceptačné testy. Zmluvné strany sa zaväzujú postupovať týmto spôsobom, až dokým nebudú splnené všetky Akceptačné kritériá pre príslušný Akceptačný test. Týmto nie je dotknutý termín zhotovenia Diela alebo jeho časti podľa harmonogramu uvedeného v Prílohe č. 4.
   6. Zmluvné strany sa zaväzujú dodržiavať časový plán Skúšobných testov a Akceptačných testov dohodnutý Zmluvnými stranami vo fáze Analýza a dizajn a pri výskyte Vád vynaložiť nevyhnutné úsilie na jeho dodržanie. Vady, ktoré sa vyskytnú pri Skúšobných testoch a pri Akceptačných testoch, budú kategorizované podľa ich závažnosti a Zmluvné strany sa zaväzujú poskytovať si všetku nevyhnutnú súčinnosť na odstránenie vád už v priebehu Skúšobných testov alebo Akceptačných testov. Skúšobné testy a Akceptačné testy sa môžu uskutočniť aj v inom termíne ako je plánované podľa časového plánu Skúšobných testov a Akceptačných testov, ak to navrhne najneskôr päť pracovných dní pred termínom Skúšobného testu alebo Akceptačného testu niektorá Zmluvná strana a odsúhlasí Riadiaci výbor Projektu. Časové obdobie medzi uskutočnením Akceptačných testov a odovzdaním Diela alebo jeho časti s obidvoma Zmluvnými stranami potvrdeným Akceptačným protokolom nesmie presiahnuť 30 kalendárnych dní.
   7. Zápisnica o Akceptačných testoch, ktorá je prílohou Akceptačného protokolu, musí obsahovať správu o priebehu Akceptačného testu a kategorizáciu zistených vád podľa stupňa ich závažnosti. Rozdelenie vád podľa stupňa závažnosti bude vykonané podľa Prílohy č. 2 nasledovne:
5. Vada úrovne A
6. Vada úrovne B
7. Vada úrovne C.
   1. Zmluvné strany sa dohodli, že Akceptačné testy prebehli úspešne a Akceptačné kritériá sú splnené, ak odovzdávaná časť Diela neobsahuje žiadnu Vadu úrovne A alebo úrovne B a zároveň maximálne 5 Vád úrovne C, ak to nebude brániť ďalšiemu plneniu v rámci predmetu Zmluvy. V prípade splnenia Akceptačných kritérií podľa predchádzajúcej vety opakovanie Akceptačných testov nie je potrebné, Zhotoviteľ je však naďalej povinný v lehotách podľa bodu 7.13 odstrániť všetky Vady podľa príslušnej zápisnice o Akceptačnom teste na vlastné náklady.
   2. Zhotoviteľ sa zaväzuje odstrániť všetky Vady uvedené v zápisnici o Skúšobnom teste a zápisnici o Akceptačnom teste v dohodnutej lehote. V prípade absencie dohody je Zhotoviteľ povinný odstrániť Vady úrovne C do desiatich pracovných dní od podpísania zápisnice o Skúšobnom teste alebo zápisnice o Akceptačnom teste.
   3. Zhotoviteľ je povinný dodať Objednávateľovi najneskôr súčasne s dodaním celého Diela dokumentáciu k Dielu minimálne v súlade a v rozsahu
      1. Vyhlášky č. 85/2020:
   4. zdrojové kódy spôsobom ako je dohodnuté v článku 10 Zmluvy,
   5. technickú dokumentáciu v slovenskom jazyku v elektronickej forme na CD alebo DVD nosiči alebo na inom vhodnom, dohodnutom nosiči dát v počte 1 kus a 1 (jeden) exemplár v písomnej tlačenej forme, ktorá bude obsahovať: konfiguračné nastavenia, dátový model Diela, popis integračnej, aplikačnej a technickej architektúry, výkonových parametrov, väzby na iné systémy, popis tokov dát, procesné modely služieb, grafické znázornenie logického zapojenia a zoznam jednotlivých HW a SW komponentov Diela vrátane ich typov a verzií, popis prepojenia s existujúcimi informačnými systémami Objednávateľa, identifikáciu zdrojov bezpečnostných udalostí, popis ich spracovania a vyhodnocovania; cena technického nosiča je súčasťou Ceny Diela,
   6. prevádzkovú a administrátorskú dokumentáciu v slovenskom jazyku v elektronickej forme na CD alebo DVD nosiči alebo na inom vhodnom dohodnutom nosiči dát v počte 1 (jeden) kus a 1 (jeden) exemplár v písomnej tlačenej forme, ktorá bude obsahovať: inštalačný postup aplikácií, postup pre konfiguráciu systémového SW, serverov a pracovných staníc, chybové stavy a postup ich riešenia, popis mechanizmu riadenia prístupu používateľov k dátam a k funkciám Diela, popis použitých technických číselníkov, ich naplnenie pri inicializácii, pokyny pre servis a údržbu, popis procedúr pre zálohovanie a obnovu dát, pokyny pre obnovu v prípade výpadku alebo havárie; cena technického nosiča je súčasťou Ceny Diela,
   7. používateľskú dokumentáciu v slovenskom jazyku v elektronickej forme na CD alebo DVD nosiči alebo na inom vhodnom a dohodnutom nosiči dát v počte 1 (jeden) kus a 1 (jeden) exemplár v písomnej tlačenej forme, ktorá bude obsahovať: popis Diela a jeho funkcií, postupy a úkony potrebné pre riadne užívanie Diela, chybové a neštandardné stavy a dostupné spôsoby ich riešenia; cena technického nosiča je súčasťou Ceny Diela,
      1. Vyhlášky č. 179/2020 vrátane jej prílohy č. 3: Obsah a štruktúra bezpečnostného projektu informačného systému verejnej správy obsahujúci bezpečnostný zámer a analýzu bezpečnosti (Bezpečnostný projekt), a to v slovenskom jazyku v elektronickej forme na CD alebo DVD nosiči alebo na inom vhodnom a dohodnutom nosiči dát v počte 1 (jeden) kus a 1 (jeden) exemplár v písomnej tlačenej forme.
   8. Dokumentácia podľa bodu 7.14, ktorá je súčasťou Diela, bude akceptovaná nasledovne:
8. Objednávateľ je oprávnený zaslať pripomienky k dokumentácii k Dielu a k časti Diela v dohodnutom formáte v lehote do 10 kalendárnych dní odo dňa jej odovzdania Objednávateľovi.
9. Zhotoviteľ je povinný pripomienky odborne posúdiť a upraviť dokumentáciu v súlade so vznesenými pripomienkami, ktoré nerozširujú predmet Diela. V prípade, ak nie je možné niektorú z pripomienok Objednávateľa akceptovať, Zhotoviteľ túto skutočnosť bezodkladne oznámi a vysvetlí Objednávateľovi.
10. Objednávateľ je povinný do 7 pracovných dní od dodania dokumentácie po zapracovaní pripomienok posúdiť spôsob zapracovania pripomienok a v prípade nesúhlasu v uvedenej lehote predloží svoje posúdenie zapracovania pripomienok Zhotoviteľom Riadiacemu výboru Projektu, ktorý stanoví ďalší postup.
    1. Povinnosti Zhotoviteľa týkajúce sa zdrojových kódov platia i na akékoľvek opravy, zmeny, doplnenia, upgrade alebo update zdrojového kódu a/alebo vyššie uvedenej dokumentácie, ku ktorým dôjde pri plnení tejto Zmluvy alebo v rámci záručných opráv.
    2. Nebezpečenstvo poškodenia zdrojových kódov podľa bodu 7.16 a článku 10 Zmluvy prechádza odovzdaním Diela alebo časti Diela na Objednávateľa, ktorý sa zaväzuje uložiť zdrojové kódy takým spôsobom, aby zamedzil akémukoľvek neoprávnenému prístupu tretej osoby.
    3. Ak aj posledná časť Diela splní Akceptačné kritériá a Zhotoviteľ zabezpečí odstránenie všetkých Vád Diela, Zhotoviteľ vyhotoví záverečný Akceptačný protokol (ďalej len „**Záverečný Akceptačný protokol**“), ktorého podpísaním Zmluvnými stranami sa má za to, že Dielo bolo riadne dokončené a odovzdané Zhotoviteľom a prevzaté zo strany Objednávateľa a že Zhotoviteľ preukázal podľa bodu 7.19, že má odborníkov na zabezpečenie plnenia predmetu SLA zmluvy.
    4. Prílohou Záverečného akceptačného protokolu je
       1. vyhlásenie o súlade Diela so všeobecne záväznými právnymi predpismi podľa bodu 1.9 a 1.14 relevantnými pre odovzdávané Dielo formou podrobného odpočtu splnenia jednotlivých požiadaviek Objednávateľa vrátane spôsobu ich implementácie,
       2. menný zoznam odborníkov, ktorí budú plniť SLA zmluvu a spĺňajú požiadavky uvedené v prílohe č. 5 SLA zmluvy, a dokumentácia, ktorou Zhotoviteľ preukáže splnenie požiadaviek na odborníkov podľa uvedenej prílohy SLA zmluvy a
       3. kontaktné údaje (emailová adresa a telefónne číslo) Zhotoviteľa/poskytovateľa na účely plnenia predmetu SLA zmluvy a komunikácie v prípade nefunkčnosti Informačného systému pre správu požiadaviek.

**Článok 8**

**SPRÁVA O PLNENÍ**

* 1. Zhotoviteľ je počas trvania Zmluvy povinný predkladať dokumentáciu a správy o plnení Zmluvy v súlade s Vyhláškou č. 85/2020, pričom:

1. úvodnúsprávu o plnení Zmluvy je povinný predložiť Riadiacemu výboru Projektu do 30 (tridsať) pracovných dní od nadobudnutia účinnosti Zmluvy;
2. priebežné správy o plnení Zmluvy je povinný predkladať Riadiacemu výboru Projektu pri odovzdávaní každej časti Diela, ako aj na základe požiadavky Oprávnenej osoby Objednávateľa;
3. konečnú správu o plnení Zmluvy je povinný predložiť Riadiacemu výboru Projektu najneskôr v deň podpísania Záverečného Akceptačného protokolu Objednávateľom podľa bodu 7.18 Zmluvy.
   1. V úvodnej správe o plnení Zmluvy Zhotoviteľ zosumarizuje vstupné podmienky pre plnenie Zmluvy a predloží návrh Projektového iniciálneho dokumentu Projektu. Zhotoviteľ smie pokračovať v ďalšom plnení Zmluvy až po schválení úvodnej správy o plnení Zmluvy Riadiacim výborom Projektu.
   2. Priebežné správy o plnení Zmluvy je Zhotoviteľ povinný predkladať spolu s nasledovnou dokumentáciou:
4. sumarizáciu progresu aktivít – informácie o postupe prác, ktoré umožnia kontrolu plnenia úloh stanovených v Cieľovom koncepte,
5. zhodnotenie celkového vývoja s ohľadom na úspešnosť činnosti a plnenia termínov,
6. identifikáciu dôležitých problémov a spôsobu ich riešenia, ktoré sa vyskytnú v priebehu plnenia Zmluvy,
   1. Konečná správa o plnení Zmluvy bude obsahovať aj:
7. informácie o všetkých dôležitých problémoch podľa posúdenia Zhotoviteľa a Riadiaceho výboru Projektu, ktoré sa vyskytli počas plnenia a o spôsobe ich riešenia,
8. odporúčania Zhotoviteľa, ako sa v budúcnosti vyhnúť prípadným problémom,
9. register rizík a otvorených otázok.
   1. Riadiaci výbor Projektu do 15 dní od doručenia správy uvedenej v bode 8.1 schváli správu písomným potvrdením o schválení správy, ktoré zašle Oprávnenej osobe Zhotoviteľa a Oprávnenej osobe Objednávateľa. V prípade, ak správu neschváli, písomne oznámi Zhotoviteľovi príslušné dôvody a požiada o zmenu alebo dopracovanie posudzovanej správy v dohodnutej lehote alebo v primeranej lehote stanovenej Objednávateľom, ak sa Zmluvné strany nedohodnú inak. V prípade, že Riadiaci výbor Projektu bez oprávneného dôvodu neschváli správu uvedenú v bode 8.1 podľa tejto Zmluvy alebo nezašle Zhotoviteľovi žiadne vyjadrenie, považuje sa takáto správa za schválenú uplynutím 15. dňa odo dňa doručenia takejto správy.

**Článok 9**

**ZÁRUKA, NÁHRADA ŠKODY A ODSTRAŇOVANIE VÁD POČAS ZÁRUKY**

* 1. Zhotoviteľ zodpovedá za to, že Dielo je ku dňu podpisu Záverečného Akceptačného protokolu a počas záručnej doby bez vád, t. j. najmä má funkčné a technické vlastnosti opísané v Zmluve, najmä v Technickej špecifikácii a v Cieľovom koncepte.
  2. Zhotoviteľ poskytuje na Dielo vrátane častí Diela záruku počas trvania záručnej doby, t. j. od riadneho odovzdania a prevzatia celého Diela až do uplynutia 24 (dvadsaťštyri) mesiacov od riadneho odovzdania a prevzatia celého Diela. Počas záručnej doby Zhotoviteľ zodpovedá za kvalitu, funkcionality a funkčnosť Diela, ktorá musí byť v súlade so Zmluvou a jej príslušnými prílohami, ako aj s Cieľovým konceptom. Zhotoviteľ zaručuje, že v záručnej dobe bude Dielo a jeho jednotlivé časti spôsobilé na použitie na účel zodpovedajúci jeho určeniu a tejto Zmluve. Záručná doba uvedená v tomto bode sa nevzťahuje na komponenty, na ktoré poskytuje Zhotoviteľ dlhšiu záručnú dobu; v takomto prípade platí dlhšia záručná doba uvedená v Prílohe č. 1.
  3. Zhotoviteľ zaručuje, že odovzdané Dielo v čase odovzdania nemá právne vady, predovšetkým nie je zaťažené právami tretích osôb z priemyselného alebo iného duševného vlastníctva. Zhotoviteľ sa zaväzuje nahradiť Objednávateľovi škodu spôsobenú uplatnením nárokov tretích osôb z titulu porušenia ich chránených práv súvisiacich s plnením Zhotoviteľa alebo jeho subdodávateľov podľa tejto Zmluvy.
  4. Zhotoviteľ zaručuje, že k Dielu alebo jeho časti neexistujú v čase jeho odovzdania akékoľvek právne nároky vyplývajúce zo zmlúv s tretími stranami a že Dielo nie je predmetom vecného bremena alebo iného obdobného právneho vzťahu, ktorý by mohol obmedziť Objednávateľa v užívaní Diela.
  5. Objednávateľ je povinný oznámiť Zhotoviteľovi Vady podľa tohto článku kedykoľvek do uplynutia záručnej doby podľa bodu 9.2 tejto Zmluvy, a to bez ohľadu na to, kedy sa Objednávateľ o nich dozvedel alebo mohol dozvedieť, a bez ohľadu na to, či ide o Vady skryté alebo zjavné. Zhotoviteľ bezplatne odstráni Vady Diela alebo jeho časti do 15 dní od oznámenia Vady Objednávateľom. Odstránením Vady je trvalé vyriešenie Vady a obnovenie funkčnosti Diela v pôvodnej kvalite alebo poskytnutie náhradného riešenia bez zníženia funkčnosti Diela na dobu do uplynutia lehoty na trvalé vyriešenie Vady podľa predchádzajúcej vety. Objednávateľ je povinný nahlásiť Vady prostredníctvom Informačného systému pre správu požiadaviek; ak by Informačný systém pre správu požiadaviek nebol funkčný, tak prostredníctvom elektronickej pošty na emailovú adresu Zhotoviteľa: ........................................... alebo telefonicky na telefónnom čísle: .......................... a následne prostredníctvom elektronickej pošty na uvedenej emailovej adrese.
  6. Zmluvné strany sa zaväzujú potvrdiť odstránenie Vady v zápisnici o odstránení Vady podpísanej oboma Zmluvnými stranami, v ktorej uvedú aj predmet Vady, spôsob a čas jej odstránenia. Zápisnicu o odstránení Vady vypracuje Zhotoviteľ.
  7. Všetky prípadné pokuty, poplatky a sankcie uložené Objednávateľovi príslušnými orgánmi alebo finančné nároky tretích osôb vzniknuté v súvislosti s vykonávaním Diela z dôvodu porušenia povinností Zhotoviteľa uvedených v Zmluve, je Zhotoviteľ povinný nahradiť Objednávateľovi ako Zhotoviteľom spôsobenú škodu vo výške uloženej pokuty, poplatku, sankcie alebo finančného nároku v lehote do 10 dní po prijatí dokladu, ktorým Objednávateľ preukáže Zhotoviteľovi právoplatné uloženie pokuty, poplatku alebo sankcie, prípadne uplatnenie finančného nároku.
  8. V prípade Vady pamäťového média prostriedku výpočtovej techniky, ktoré je súčasťou Diela, Zhotoviteľ poskytne Objednávateľovi nové nepoužívané pamäťové médium, bez povinnosti Objednávateľa odovzdať vadné používané pamäťové médium Zhotoviteľovi, a to z dôvodu ochrany údajov na vadnom používanom pamäťovom médiu.

**Článok 10**

**ZDROJOVÝ KÓD**

* 1. Zhotoviteľ je povinný pri akceptácii Diela a jednotlivých častí Diela odovzdať Objednávateľovi funkčné vývojové a produkčné prostredie, vrátane úplného a aktuálneho zdrojového kódu.
  2. Zhotoviteľ je povinný pri akceptácii Diela alebo jeho časti odovzdať Objednávateľovi zároveň úplný, aktuálny a jediný zdrojový kód vytvorený vyexportovaním z vývojového prostredia, a to zapečatený a na neprepisovateľnom technickom nosiči dát s označením časti a verzie Diela, ktorej sa týka; za odovzdanie zdrojového kódu Objednávateľovi sa na účely tejto Zmluvy rozumie odovzdanie technického nosiča dát Oprávnenej osobe Objednávateľa a prevod vlastníckeho práva k nemu; Cena technického nosiča je súčasťou Ceny Diela. Zhotoviteľ je povinný umožniť Objednávateľovi pri odovzdávaní zdrojových kódov a pred zapečatením obalu skontrolovať v priestoroch Objednávateľa prítomnosť a rozsah zdrojových kódov na odovzdávanom elektronickom médiu. O odovzdaní a prevzatí technického nosiča dát bude oboma Zmluvnými stranami spísaný a podpísaný písomný preberací protokol, ktorý vypracuje Zhotoviteľ.
  3. Úplnýzdrojovýkód sa skladá zo zdrojového kódu každého počítačového programu tvoriaceho Dielo, ktorý bol Zhotoviteľom vytvorený alebo modifikovaný pri plnení podľa tejto Zmluvy (ďalej len „vytvorený zdrojový kód“) a zo zdrojového kódu každého počítačového programu vytvoreného nezávisle od Diela, ale súvisiaceho s Dielom alebo potrebného na vytvorenie Diela (ďalej len „preexistentný zdrojový kód“) s výnimkou preexistentného zdrojového kódu, ktorý nemôže Zhotoviteľ z objektívnych dôvodov odovzdať Objednávateľovi.
  4. Vytvorený zdrojový kód vrátane dokumentácie zdrojového kódu bude prístupný v režime podľa § 31 ods. 4 písm. b) Vyhlášky č. 78/2020; týmto nie je dotknutý osobitný právny režim vzťahujúci sa na preexistentný zdrojový kód. Objednávateľ je oprávnený sprístupniť vytvorený zdrojový kód okrem orgánov vedenia a orgánov riadenia podľa § 5 Zákona o ITVS aj tretím osobám, ale len na špecifický účel uvedený v tejto Zmluve, osobitných právnych predpisoch alebo iných dokumentoch, ktorými je Objednávateľ viazaný, a to na základe riadne uzatvorenej písomnej zmluvy o mlčanlivosti a ochrane dôverných informácií.
  5. Zdrojový kód odovzdaný Zhotoviteľom Objednávateľovi podľa tohto článku Zmluvy musí byť v podobe, ktorá zaručuje možnosť overenia, že je kompletný a v správnej verzii, tzn. umožňujúcej kompiláciu, inštaláciu, spustenie a overenie funkcionality, a to vrátane kompletnej dokumentácie zdrojového kódu (napr. interfejsov a pod.) Diela. Zároveň odovzdaný zdrojový kód musí byť pokrytý testami (aspoň na 90%), musí dosahovať rating kvality (statická analýza kódu) podľa CodeClimate/CodeQL minimálne stupňa B.

**Článok 11**

**PRÁVA DUŠEVNÉHO VLASTNÍCTVA**

* 1. Vzhľadom na to, že súčasťou dodaného Diela a jeho jednotlivých časti podľa tejto Zmluvy môže byť aj:

1. vytvorenie plnení, ktoré môžu napĺňať znaky počítačového programu v zmysle Autorského zákona,
2. použitie počítačových programov Zhotoviteľa alebo tretích osôb vytvorených nezávisle od Diela, ktoré sú na trhu obchodne dostupné a riadia sa podľa osobitných licenčných podmienok (tzv. preexistentný obchodne dostupný proprietárny SW),
3. použitie počítačových programov Zhotoviteľa alebo tretích osôb vytvorených nezávisle od Diela, ktoré nie sú na trhu samostatne obchodne dostupné a riadia sa podľa osobitných licenčných podmienok (tzv. preexistentný obchodne nedostupný proprietárny SW).
4. použitie open source počítačových programov Zhotoviteľa alebo tretích osôb vytvorených nezávisle od Diela, ktoré sa riadia osobitnými open source licenčnými podmienkami (tzv. preexistentný open source SW),

je k týmto súčastiam Diela poskytovaná licencia za podmienok dohodnutých ďalej v tomto článku Zmluvy, a to na účel, na ktorý bolo Dielo vytvorené. Poskytnutie licencie je viazané na moment akceptácie Diela alebo jeho časti. Objednávateľ nadobúda licencie najneskôr dňom akceptácie Diela alebo jeho časti podľa bodu 7.3.

* 1. Zmluvné strany sa dohodli, že pokiaľ Zhotoviteľ vytvorí v rámci plnenia tejto Zmluvy pre Objednávateľa počítačový program chránený autorským právom alebo jeho časť, akceptáciou Diela udeľuje Zhotoviteľ Objednávateľovi súhlas používať taký počítačový program ako licenciu bezodplatnú, výhradnú, vecne, miestne a časovo neobmedzenú (po dobu trvania majetkových autorských práv), v neobmedzenom rozsahu (najmä na neobmedzený počet zariadení a používateľov) a na všetky spôsoby použitia najmä v súlade s § 19 ods. 4 Autorského zákona (pričom za spracovanie Diela sa považuje aj akákoľvek jeho modifikácia, zmena, úprava a dokončenie Diela) na účel, na ktorý bolo Dielo vytvorené podľa bodu 1.1 a ktorý bude aktuálny v čase jeho implementácie. Objednávateľ je bez potreby akéhokoľvek ďalšieho povolenia Zhotoviteľa oprávnený udeliť inému orgánu verejnej moci Slovenskej republiky sublicenciu a postúpiť licenciu podľa § 72 ods. 2 Autorského zákona na použitie počítačového programu v súlade s účelom, na aký bude Dielo vytvorené, vrátane subjektov ovládaných týmito orgánmi verejnej moci v zmysle § 66a Obchodného zákonníka alebo subjektov zriadených orgánom verejnej moci za účelom plnenia úloh vo verejnom záujme (bez ohľadu na právnu formu), pokiaľ to nie je v rozpore s pravidlami na ochranu hospodárskej súťaže.
  2. Zmluvné strany výslovne vyhlasujú, že ak pri poskytovaní plnenia podľa tejto Zmluvy vznikne činnosťou Zhotoviteľa a Objednávateľa dielo spoluautorov a ak sa nedohodnú Zmluvné strany výslovne inak, bude sa mať za to, že Objednávateľ je oprávnený disponovať majetkovými autorskými právami k dielu spoluautorov tak, ako by bol ich výhradným disponentom a že Zhotoviteľ udelil Objednávateľovi súhlas k akejkoľvek zmene alebo inému zásahu do diela spoluautorov. Zhotoviteľ nie je oprávnený disponovať majetkovými autorskými právami k dielu spoluautorov. Cena Diela podľa článku 5 tejto Zmluvy je stanovená so zohľadnením tohto ustanovenia a u Zhotoviteľa nevzniknú v prípade vytvorenia diela spoluautorov žiadne nové nároky na odmenu.
  3. Ak nie je v tejto Zmluve uvedené inak, Zhotoviteľ touto Zmluvou prevádza na Objednávateľa všetky osobitné práva zhotoviteľa databázy podľa § 135 ods. 1 Autorského zákona, ktoré Zhotoviteľ ako zhotoviteľ databázy má k súčastiam plnenia predmetu Zmluvy, ktoré sú databázou, a to v rozsahu uvedenom v tomto článku Zmluvy a spôsobom uvedeným v bode 7.6.
  4. Zmluvné strany sa dohodli, že pokiaľ Zhotoviteľ pri plnení Zmluvy, ako súčasť Diela použije so súhlasom Objednávateľa (spravidla ich spracovaním) počítačový program Zhotoviteľa alebo tretích strán, v takomto prípade udelí Objednávateľovi oprávnenie používať neobmedzene a v plnom rozsahu takýto počítačový program v súlade s osobitnými licenčnými podmienkami Zhotoviteľa alebo tretích strán. Pre kvalifikovanie počítačového programu Zhotoviteľa alebo tretej strany je nevyhnutné splniť jednu z podmienok:

1. Ide o „preexistentný obchodne dostupný proprietárny SW“, tzn. taký softvér (softvérový produkt vrátane databáz) výrobcov alebo subjektov vykonávajúcich hospodársku činnosť alebo obchodnú činnosť bez ohľadu na právne postavenie a spôsob ich financovania, ktorý je na trhu bežne dostupný, t. j. ponúkaný na území Slovenskej republiky alebo v rámci Európskej únie bez obmedzení v čase uzavretia Zmluvy a ktorý spĺňa znaky výrobku alebo tovaru v zmysle slovenskej legislatívy. Hospodárskou činnosťou je každá činnosť, ktorá spočíva v ponuke tovaru a/alebo služieb na trhu.
2. Ide o „preexistentný obchodne nedostupný proprietárny SW“, tzn. taký softvér (softvérový produkt vrátane databáz), ktorý nie je samostatne voľne obchodne dostupný ani obchodovaný, ale spĺňa podmienky preexistentného proprietárneho SW, ktorý vznikol nezávisle od Diela. Zmluvné strany sa dohodli, že v prípade, ak súčasťou Zmluvy je preexistentný obchodne nedostupný SW, Zhotoviteľ je povinný v čase odovzdania Diela alebo jeho časti udeliť Objednávateľovi licenciu v súlade s článkom 11.2 Zmluvy na používanie preexistentného obchodne nedostupného proprietárneho SW v rozsahu nevyhnutnom na funkčné používanie a správu Diela alebo jeho časti (s výnimkou použitia, ktoré má obchodný charakter) v súlade s účelom, na aký je Dielo alebo jeho časť vytvorené a na celé obdobie existencie Diela ako celku.
3. Ide o „preexistentný open source SW“ tzn. taký open source softvér, ktorý umožňuje spustenie, analyzovanie, modifikáciu a zdieľanie zdrojového kódu, vrátane detailného komentovania zdrojových kódov a úplnej užívateľskej, prevádzkovej a administrátorskej dokumentácie. Zhotoviteľ je povinný poskytnúť Objednávateľovi o tejto skutočnosti písomné vyhlásenie a na výzvu Objednávateľa túto skutočnosť preukázať. Objednávateľ je v prípade použitia open source povinný dodržiavať podmienky konkrétnej open source licencie vzťahujúcej sa na dotknutý open source počítačový program. Pod pojmom open source softvér nie je chápaný počítačový program zodpovedajúci verejnej licencii Európskej únie v súlade s ustanoveniami Zákona o ITVS.
   1. Špecifikácia preexistentných SW podľa bodu 11.5 tejto Zmluvy a ich licenčných podmienok, pokiaľ tvoria súčasť Diela podľa tejto Zmluvy, je uvedená v Prílohe č. 5 „Zoznam preexistentných SW tretích strán“ (ďalej len „Príloha č. 5“). Za predpokladu, že licencie podľa prvej vety tohto článku stratia platnosť a účinnosť, Zhotoviteľ je povinný zabezpečiť kvalitatívne zodpovedajúci ekvivalent pôvodných licencií, a to takým spôsobom, aby bol Objednávateľ schopný zabezpečovať plynulú, bezpečnú a spoľahlivú prevádzku Diela na obdobie podľa bodu 11.9.
   2. Práva získané v rámci plnenia tejto Zmluvy prechádzajú aj na prípadného právneho nástupcu Objednávateľa. Prípadná zmena v osobe Zhotoviteľa (napr. právne nástupníctvo) nebude mať vplyv na oprávnenia udelené v rámci tejto Zmluvy Zhotoviteľom Objednávateľovi.
   3. Zhotoviteľ sa zaväzuje samostatne zdokumentovať všetky využitia preexistentných proprietárnych SW podľa bodu 11.5 a open source SW (ďalej ako „preexistentný SW“) a predložiť Objednávateľovi ich ucelený prehľad vrátane ich licenčných podmienok; bod 11.6 Zmluvy tým nie je dotknutý.
   4. Zhotoviteľ v súlade s bodom 5.5 Zmluvy zodpovedá za úhradu licenčných poplatkov za použitie preexistentného SW a súvisiacich služieb podpory a iných plnení, a to do uplynutia minimálne dvoch rokov od odovzdania celého Diela.
   5. Autorské diela, preexistentné proprietárne SW diela alebo preexistentné open source diela iné ako uvedené v Prílohe č. 5 je možné urobiť súčasťou Diela alebo jeho časti len na základe predchádzajúceho písomného súhlasu Objednávateľa.

**Článok 12**

**OCHRANA DÔVERNÝCH INFORMÁCIÍ A OSOBNÝCH ÚDAJOV**

* 1. Ak Zhotoviteľ pri plnení predmetu Zmluvy bude spracúvať v mene Objednávateľa osobné údaje dotknutých osôb, a teda bude vystupovať v postavení sprostredkovateľa v zmysle čl. 4 ods. 8 nariadenia Európskeho parlamentu a Rady (EÚ) 2016/679 z 27. apríla 2016 o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa zrušuje smernica 95/46/ES (všeobecné nariadenie o ochrane údajov), (ďalej len „GDPR“) a § 5 písm. p) Zákona o ochrane osobných údajov, Zmluvné strany sa zaväzujú uzatvoriť zmluvu o poverení spracúvaním osobných údajov v zmysle článku 28 GDPR a § 34 Zákona o ochrane osobných údajov, a to súčasne s uzatvorením tejto Zmluvy. V zmluve o poverení spracúvaním osobných údajov podľa predchádzajúcej vety Zmluvné strany vymedzia predmet a dobu spracúvania osobných údajov, povahu a účel spracúvania, zoznam alebo rozsah osobných údajov, kategórie dotknutých osôb a povinnosti a práva Objednávateľa ako prevádzkovateľa, ako i ustanovia ďalšie práva a povinnosti v súlade so zákonom o ochrane osobných údajov.
  2. Zmluvné strany sú povinné zaviazať mlčanlivosťou o osobných údajoch fyzické osoby, ktoré prídu do styku s osobnými údajmi, pričom povinnosť mlčanlivosti trvá aj po skončení pracovného pomeru, štátnozamestnaneckého pomeru alebo obdobného pracovného vzťahu fyzických osôb.
  3. Zmluvné strany sú povinné zachovávať mlčanlivosť o informáciách, ktoré získali v súvislosti s plnením predmetu Zmluvy a získané výsledky nesmú ďalej použiť na iné účely ako plnenie predmetu Zmluvy, okrem prípadu poskytnutia informácií odborným poradcom Zhotoviteľa alebo Objednávateľa (vrátane právnych, účtovných, daňových a iných poradcov alebo audítorov), ktorí sú viazaní všeobecnou povinnosťou mlčanlivosti na základe osobitných právnych predpisov alebo sú povinní zachovávať mlčanlivosť na základe písomnej dohody s dotknutou Zmluvnou stranou, alebo subdodávateľom, ak sa subdodávateľ podieľa na plnení predmetu Zmluvy, a ak je to potrebné na účely plnenia povinností Zhotoviteľa podľa Zmluvy.
  4. Povinnosť Zhotoviteľa a Objednávateľa zachovávať mlčanlivosť o informáciách, ktoré získali v súvislosti s plnením predmetu Zmluvy sa nevzťahuje na informácie, ktoré:

1. boli zverejnené už pred podpisom Zmluvy;
2. sa stanú všeobecne a verejne dostupné po podpise Zmluvy z iného dôvodu ako z dôvodu porušenia povinností podľa Zmluvy;
3. majú byť sprístupnené na základe povinnosti stanovenej zákonom, rozhodnutím súdu, prokuratúry alebo na základe iného záväzného rozhodnutia príslušného orgánu;
4. boli získané Zhotoviteľom alebo Objednávateľom od tretej strany, ktorá ich legitímne získala alebo vyvinula a ktorá nemá žiadnu povinnosť, ktorá by obmedzovala ich zverejňovanie.
   1. Zmluvné strany sa zaväzujú, že poučia svojich zamestnancov, štatutárne orgány, ich členov a subdodávateľov, ktorým sú sprístupnené dôverné informácie, o povinnosti mlčanlivosti v zmysle tohto článku Zmluvy. V rozsahu zaisťujúcom splnenie povinnosti mlčanlivosti podľa tohto článku Zmluvy, Zhotoviteľ uzatvorí s každým subdodávateľom dohodu o mlčanlivosti, pokiaľ obdobný záväzok nevyplýva pre takého subdodávateľa zo Zákona o OUS. Zhotoviteľ vyhlasuje, že oboznámil svojich zamestnancov, ktorí sa budú podieľať na plnení tejto Zmluvy, s povinnosťou mlčanlivosti v zmysle tejto Zmluvy.
   2. Zmluvné strany sa zaväzujú používať Dôverné informácie v zmysle bodu 2.1 písm. f) Zmluvy výlučne na účel, na ktorý im boli poskytnuté a zároveň sa zaväzujú Dôverné informácie ochraňovať najmenej s rovnakou starostlivosťou ako ochraňujú vlastné dôverné informácie rovnakého druhu, vždy však najmenej v rozsahu primeranej odbornej starostlivosti, predovšetkým ich budú chrániť pred náhodným alebo neoprávneným poškodením a zničením, náhodnou stratou, zmenou alebo iným znehodnotením, nedovoleným prístupom alebo sprístupnením alebo zverejnením, pričom ak nie je v tejto Zmluve ustanovené inak, zaväzujú sa, že bez predchádzajúceho písomného súhlasu druhej zmluvnej strany neposkytnú, neodovzdajú, neoznámia alebo iným spôsobom nevyzradia, resp. nesprístupnia Dôverné informácie druhej zmluvnej strany tretej osobe.
   3. Objednávateľ je v súlade s § 44 ods. 3 zákona o OUS oprávnený u Zhotoviteľa alebo člena skupiny Zhotoviteľov vykonávať kontrolu dodržiavania ochrany utajovaných skutočností, ktoré mu postúpil. Ak subdodávateľ manipuluje s utajovanými skutočnosťami pri plnení predmetu Zmluvy alebo v súvislosti s plnením predmetu Zmluvy, zaväzuje sa Zhotoviteľ zmluvne zabezpečiť, aby subdodávateľ bol povinný strpieť výkon kontroly Objednávateľom v súlade s § 44 ods. 3 zákona o OUS. Výsledky kontroly zapracuje Objednávateľ do ročnej správy podľa § 8 ods. 2 písm. o) zákona o OUS. Pri zistení nedostatkov je oprávnený Objednávateľ vykonať neodkladné opatrenia na zabezpečenie ochrany postúpených utajovaných skutočností vrátane odňatia utajovanej skutočnosti.

**Článok 13**

**OPRÁVNENÉ OSOBY A KOMUNIKÁCIA**

* 1. Zhotoviteľ sa zaväzuje do piatich (5) pracovných dní od nadobudnutia účinnosti tejto Zmluvy splnomocniť alebo poveriť oprávnenú osobu, ktorá bude počas účinnosti tejto Zmluvy oprávnená konať za Zhotoviteľa v záležitostiach súvisiacich s plnením tejto Zmluvy, a v tej istej lehote písomne oznámiť Objednávateľovi jej meno, telefónne číslo a email.
  2. Objednávateľ sa zaväzuje do piatich (5) pracovných dní od nadobudnutia účinnosti tejto Zmluvy splnomocniť alebo poveriť oprávnenú osobu, ktorá bude počas účinnosti tejto Zmluvy oprávnená konať za Objednávateľa v záležitostiach súvisiacich s plnením tejto Zmluvy, a v tej istej lehote písomne oznámiť Zhotoviteľovi jej meno, telefónne číslo a email.
  3. Prostredníctvom oprávnených osôb podľa bodu 13.1 a 13.2 Zmluvné strany:

1. uskutočnia všetky organizačné záležitosti súvisiace s plnením podľa Zmluvy,
2. zabezpečia koordináciu jednotlivých aktivít a činností Zmluvných strán súvisiacich s plnením podľa tejto Zmluvy,
3. sledujú priebeh plnenia tejto Zmluvy,
4. navrhujú Riadiacemu výboru Projektu potrebné zmeny technických riešení a technickej povahy podľa tejto Zmluvy, pričom plnenie poskytnuté na základe Zmluvy musí byť v súlade s ponukou Zhotoviteľa predloženou v užšej súťaži podľa bodu 1.2,
5. zabezpečia vzájomnú komunikáciu, spoluprácu a súčinnosť.
   1. Každá zo Zmluvných strán môže zmeniť svoju oprávnenú osobu. Takáto zmena je účinná dňom doručenia písomného oznámenia o zmene obsahujúce aj meno a kontaktné údaje novej oprávnenej osoby druhej zmluvnej strane.
   2. Pre vylúčenie všetkých pochybností Zmluvné strany vyhlasujú, že žiadna nimi určená oprávnená osoba nie je oprávnená konať v mene a na účet Zmluvnej strany vo veci zmien Zmluvy, ukončenia platnosti Zmluvy, ako ani uzatvárať dodatky k Zmluve, ak na tieto úkony nebola osobitne splnomocnená alebo poverená.
   3. V otázke doručovania písomností súvisiacich s týmto zmluvným vzťahom sa Zmluvné strany dohodli na aplikácií pravidiel zákona č. 160/2015 Z. z. Civilný sporový poriadok v znení neskorších predpisov, pričom adresami na doručovanie sú adresy uvedené v záhlaví Zmluvy alebo iné adresy, ktoré si Zmluvné strany vopred písomne oznámili. Tým nie sú dotknuté ustanovenia Zmluvy, v ktorých si Zmluvné strany dohodli doručovanie elektronicky na e-mailové adresy alebo prostredníctvom Informačného systému pre správu požiadaviek.
   4. Ak súčasťou komunikácie medzi Zmluvnými stranami je utajovaná skutočnosť, môže sa táto komunikácia uskutočniť aj odovzdávaním utajovanej skutočnosti v elektronickej podobe v súlade so Zákonom o OUS.

**Článok 14**

**SÚČINNOSŤ**

* 1. Zmluvné strany sa zaväzujú vzájomne spolupracovať a poskytovať si všetky informácie a nevyhnutnú súčinnosť potrebnú pre riadne plnenie svojich záväzkov vyplývajúcich im z tejto Zmluvy.
  2. Objednávateľ je povinný počas celej doby trvania Zmluvy poskytovať Zhotoviteľovi súčinnosť v oblasti doplnenia údajov, podkladov a iných dokladov na základe jeho odôvodnených požiadaviek s cieľom splnenia povinnosti dodať Dielo a jeho jednotlivé časti riadne a včas v súlade s touto Zmluvou.
  3. Objednávateľ sa zaväzuje poskytnúť Zhotoviteľovi potrebnú súčinnosť pri zhotovovaní Diela a zaistiť súčinnosť tretích osôb spolupracujúcich s Objednávateľom, a to v rozsahu, ktorý môže byť spresnený v rámci Cieľového konceptu odsúhlaseného Objednávateľom.
  4. Zhotoviteľ sa zaväzuje spolupracovať s Objednávateľom počas vykonávania Diela a vyvinúť maximálne úsilie a súčinnosť z jeho strany tak, aby bolo Dielo vykonané v súlade s touto Zmluvou.
  5. Zhotoviteľ sa zaväzuje, že pri predčasnom ukončení tejto Zmluvy zo strany Objednávateľa a zmene zhotoviteľa Diela bezodplatne poskytne Objednávateľovi alebo fyzickej osobe alebo právnickej osobe určenej Objednávateľom primeranú a ničím nepodmienenú súčinnosť pri prechode na nového zhotoviteľa, najmä v oblasti architektúry a integrácie informačných systémov a informuje v primeranom rozsahu nového zhotoviteľa o všetkých procesných a iných úkonoch pri plnení tejto Zmluvy so zreteľom na úkony týkajúce sa odovzdania Diela alebo jeho časti v súlade s článkom 7 Zmluvy, a to formou poskytnutia príslušnej dokumentácie, konzultácií a prezentácií pre Objednávateľom určené osoby nového zhotoviteľa.
  6. Okrem povinností uvedených v tejto Zmluve je Zhotoviteľ povinný poskytnúť Objednávateľovi primeranú súčinnosť na plnenie predmetu tejto Zmluvy, a to najmä pri:

1. schvaľovaní programu kontroly a auditu,
2. zabezpečení prístupu k dokumentácii súvisiacej s realizáciou Diela,
3. plnení záväzkov vyplývajúcich zo Zmluvy o NFP a podmienok pre Operačný program Integrovaná infraštruktúra v rámci prioritnej osi č. 7 Informačná spoločnosť v rámci programového obdobia 2014 - 2020,
4. zabezpečení procesu ukončenia EŠIF v rámci programového obdobia 2014 - 2020.
   1. Zhotoviteľ sa nedostáva do omeškania, ak jeho záväzok na plnenie podľa Zmluvy nemohol byť riadne a včas splnený z dôvodu, že mu Objednávateľ preukázateľne z akéhokoľvek dôvodu neposkytol riadne a včas súčinnosť, ktorú je povinný poskytnúť podľa Zmluvy alebo podľa Cieľového konceptu. Lehoty pre plnenie Zhotoviteľa podľa tejto Zmluvy a podľa Cieľového konceptu sa predĺžia o dobu trvania neposkytnutia súčinnosti Objednávateľom.

**Článok 15**

**OCHRANA ZAMESTNANCOV ZHOTOVITEĽA A SUBDODÁVATELOV**

* 1. Zhotoviteľ pri plnení predmetu Zmluvy zodpovedá za svojich zamestnancov, ich bezpečnosť a ochranu zdravia pri práci, a tiež za svojich subdodávateľov. Zhotoviteľ je povinný vykonať všetky nevyhnutné opatrenia, aby zabezpečil v súvislosti s plnením Zmluvy bezpečnosť svojich zamestnancov, zamestnancov Objednávateľa, subdodávateľov a ďalších osôb, ktoré sa s vedomím Objednávateľa podieľajú na plnení predmetu Zmluvy.
  2. Zhotoviteľ je povinný v súvislosti s plnením predmetu Zmluvy vykonať opatrenia a určiť postupy na zaistenie bezpečnosti svojich zamestnancov a subdodávateľov, a zabezpečiť prostriedky potrebné na ochranu života a zdravia zamestnancov pri plnení predmetu Zmluvy pre prípad vzniku bezprostredného a vážneho ohrozenia života alebo zdravia; o vykonaných opatreniach je Zhotoviteľ povinný informovať Objednávateľa a ďalšie osoby zdržujúce sa na mieste plnenia predmetu Zmluvy, a to do 3 pracovných dní od doručenia žiadosti Objednávateľa.
  3. Zhotoviteľ je povinný bezodkladne oboznamovať Objednávateľa o nedostatkoch a iných závažných skutočnostiach v priestoroch Objednávateľa tvoriacich miesto plnenia predmetu Zmluvy, ktoré by pri práci mohli ohroziť bezpečnosť alebo zdravie zamestnancov Zhotoviteľa alebo jeho subdodávateľov, zamestnancov Objednávateľa alebo tretích osôb, o ktorých sa dozvedel v súvislosti s plnením predmetu Zmluvy.
  4. Zhotoviteľ je povinný bezodkladne oboznámiť Objednávateľa o mimoriadnej udalosti (nebezpečná udalosť, pracovný úraz zamestnanca Zhotoviteľa alebo inej osoby konajúcej v mene Zhotoviteľa), ktorá sa stala v súvislosti s plnením predmetu Zmluvy a ktorá sa týka ochrany zamestnancov Zhotoviteľa a jeho subdodávateľov. Povinnosť Zhotoviteľa podľa predchádzajúcej vety platí aj vtedy, ak k mimoriadnej udalosti nedošlo v súvislosti s plnením predmetu Zmluvy, ale došlo k nej na pracoviskách Objednávateľa.
  5. Zhotoviteľ je povinný zaraďovať zamestnancov na výkon práce so zreteľom na ich zdravotný stav, schopnosti, kvalifikačné predpoklady a odbornú spôsobilosť podľa právnych predpisov a ostatných predpisov na zaistenie bezpečnosti a ochrany zdravia pri práci a nedovoliť, aby vykonávali práce, ktoré nezodpovedajú ich zdravotnému stavu a schopnostiam a na ktoré nemajú kvalifikačné predpoklady alebo doklad o odbornej spôsobilosti podľa právnych predpisov a ostatných predpisov na zaistenie bezpečnosti a ochrany zdravia pri práci. Zhotoviteľ zabezpečí splnenie tejto povinnosti aj subdodávateľom dohodnutím si tejto povinnosti v zmluve so subdodávateľom alebo iným vhodným spôsobom.

**Článok 16**

**SUBDODÁVATELIA A REGISTER PARTNEROV VEREJNÉHO SEKTORA**

* 1. Na poskytovanie plnení pri vykonávaní Diela pre Objednávateľa má Zhotoviteľ, za podmienok dohodnutých v tejto Zmluve, právo uzatvárať subdodávateľské zmluvy. Tým nie je dotknutá zodpovednosť Zhotoviteľa za plnenie Zmluvy. Zhotoviteľ je povinný odovzdávať Objednávateľovi plnenia sám, na svoju zodpovednosť, v čase a kvalite stanovenej v Zmluve.
  2. Zoznam subdodávateľov Zhotoviteľa tvorí prílohu č. 6 Zmluvy „Zoznam subdodávateľov Zhotoviteľa“ (ďalej len „Príloha č. 6“) a obsahuje:
     1. identifikačné údaje subdodávateľov v rozsahu: meno a priezvisko alebo obchodné meno alebo názov, adresa pobytu alebo sídlo, IČO alebo dátum narodenia, ak nebolo pridelené IČO,
     2. určenie podielu plnenia zo Zmluvy v percentuálnom vyjadrení,
     3. informáciu o predmete subdodávky (presná špecifikácia plnenia, ktoré bude zabezpečovať subdodávateľ),
     4. informáciu, či sa subdodávateľ bude oboznamovať s utajovanými skutočnosťami, vytvárať utajované skutočnosti alebo či mu bude potrebné zo strany Objednávateľa postupovať utajované skutočnosti pri plnení predmetu Zmluvy,
     5. údaje o osobe/ osobách oprávnenej/ oprávnených konať za subdodávateľa v rozsahu: meno a priezvisko, adresa pobytu a dátum narodenia.
  3. Zhotoviteľ je povinný písomne oznámiť Oprávnenej osobe Objednávateľa
     1. akúkoľvek zmenu údajov a informácií o subdodávateľovi podľa bodu 16.2 bezodkladne po tom, ako sa o takej zmene dozvedel,
     2. zmenu podielu plnenia zo Zmluvy subdodávateľom, a to najneskôr 3 pracovné dni pred touto zmenou.
  4. Zmeniť alebo doplniť subdodávateľa počas trvania Zmluvy môžu Zmluvné strany formou uzatvorenia dodatku k Zmluve, ktorým sa zmení Príloha č. 6. Zhotoviteľ je povinný predložiť písomnú žiadosť o zmenu alebo doplnenie subdodávateľa, ktorá bude obsahovať údaje o navrhovanom subdodávateľovi v rozsahu podľa bodu 16.2 Zmluvy. Žiadosť o zmenu subdodávateľa musí Zhotoviteľ doručiť Objednávateľovi najneskôr 15 pracovných dní pred dňom, od kedy má začať plniť predmet Zmluvy nový subdodávateľ. Zmluvné strany sa zaväzujú poskytnúť si súčinnosť pri zmene subdodávateľa podľa tohto bodu. Ak sa má subdodávateľ oboznamovať s utajovanými skutočnosťami, vytvárať utajované skutočnosti alebo mu budú utajované skutočnosti Objednávateľom postupované, musí preukázať Objednávateľovi do 5 dní od doručenia žiadosti podľa tohto bodu, že má potvrdenie podľa bodu 1.11.
  5. Zhotoviteľ a jeho subdodávatelia podľa § 2 ods. 5 písm. e) Zákona o VO a subdodávatelia podľa § 2 ods. 1 písm. a) bod 7 Zákona o registri partnerov verejného sektora, musia byť zapísaní do registra partnerov verejného sektora po dobu trvania Zmluvy podľa § 4 ods. 1 Zákona o registri partnerov verejného sektora, ak sa na nich táto povinnosť vzťahuje.
  6. Zhotoviteľ je povinný zabezpečiť, aby subdodávatelia, ktorým vznikla povinnosť zápisu do registra partnerov verejného sektora, mali riadne splnené povinnosti ohľadom zápisu do registra partnerov verejného sektora podľa Zákona o registri partnerov verejného sektora.
  7. Zhotoviteľ zodpovedá za správnosť a úplnosť údajov zapísaných o ňom v registri partnerov verejného sektora, identifikáciu konečného užívateľa výhod, ako aj overovanie identifikácie konečného užívateľa výhod podľa § 11 Zákona o registri partnerov verejného sektora.
  8. Zhotoviteľ sa zaväzuje poskytovať plnenia podľa tejto Zmluvy len takými subdodávateľmi, ktorí sa zaviazali previesť na Zhotoviteľa výkon majetkových práv k autorskému dielu pre prípad, že pri plnení predmetu tejto Zmluvy príde k vytvoreniu takého autorského diela, ku ktorému bude niektorý zo subdodávateľov vykonávať majetkové práva autora.

**Článok 17**

**ZODPOVEDNOSŤ ZA ŠKODU A NÁHRADA ŠKODY**

* 1. Nebezpečenstvo škody a vlastnícke právo ku všetkým hmotným plneniam Diela vytvoreným a/alebo dodaným na základe Zmluvy prechádza na Objednávateľa odovzdaním Diela alebo jeho časti Objednávateľovi.
  2. Každá zo Zmluvných strán nesie zodpovednosť za spôsobenú škodu porušením všeobecne záväzných a účinných právnych predpisov Slovenskej republiky a tejto Zmluvy.
  3. Zhotoviteľ zodpovedá za škodu spôsobenú Objednávateľovi jeho zamestnancami a/alebo subdodávateľmi, pričom ustanovenia zákona č. 311/2001 Z. z. Zákonník práce v znení neskorších predpisov o zodpovednosti zamestnancov za škodu ako i ustanovenia Obchodného zákonníka o náhrade škody aplikovateľné na škodu spôsobenú subdodávateľmi tým nie sú dotknuté.
  4. Zhotoviteľ zodpovedá za škodu, ktorá vznikne Objednávateľovi, ak ide o škodu spôsobenú Vadou Diela alebo iným plnením Zhotoviteľa poskytnutého v rámci plnenia predmetu tejto Zmluvy. Za takto spôsobenú škodu zodpovedá Zhotoviteľ do ukončenia platnej záruky.
  5. Obe Zmluvné strany sa zaväzujú vyvinúť maximálne úsilie k predchádzaniu škodám a k minimalizácii vzniknutých škôd.
  6. Zhotoviteľ je povinný postupovať pri plnení pokynov a zadaní zo strany Objednávateľa s odbornou starostlivosťou a na nevhodnosť pokynov Objednávateľa upozorniť. Ak Objednávateľa na nevhodnosť pokynov písomne neupozorní, nemôže sa zbaviť zodpovednosti za vzniknutú škodu, iba ak nevhodnosť nemohol zistiť ani pri vynaložení odbornej starostlivosti. Zhotoviteľ nezodpovedá ani za škodu, ktorá vznikla v dôsledku vadného pokynu zo strany Objednávateľa, ak Zhotoviteľ bezodkladne písomne upozornil Objednávateľa na vadnosť tohto pokynu a Objednávateľ na tomto pokyne naďalej písomne trval.
  7. Ak nevhodné pokyny a/alebo podklady dané Objednávateľom prekážajú v riadnom plnení povinností Zhotoviteľa podľa tejto Zmluvy, je Zhotoviteľ povinný ich plnenie v nevyhnutnom rozsahu prerušiť do doby výmeny nevhodných podkladov alebo zmeny pokynov Objednávateľa alebo písomného oznámenia, že Objednávateľ písomne trvá na poskytnutí plnení podľa Zmluvy s použitím podkladov a pokynov daných mu Objednávateľom. O dobu, po ktorú bolo potrebné plnenie povinností Zhotoviteľa podľa tejto Zmluvy z dôvodu nevhodného pokynu a/alebo podkladu prerušiť, sa predlžuje lehota určená na ich splnenie; v prípade sporu medzi Zhotoviteľom a Objednávateľom, či ide o nevhodný pokyn alebo podklad, rozhodne Riadiaci výbor Projektu.
  8. Zmluvná strana sa zaväzuje upozorniť písomne druhú zmluvnú stranu bez zbytočného odkladu na vzniknuté okolnosti vylučujúce zodpovednosť, brániace riadnemu plneniu tejto Zmluvy. Zmluvné strany sa zaväzujú k vyvinutiu maximálneho úsilia na odvrátenie a prekonanie okolností vylučujúcich zodpovednosť.
  9. V prípade okolností vyššej moci, ktorou sa rozumie prekážka, ktorá nastala nezávisle od vôle Zmluvnej strany a bráni jej v splnení jej zmluvných povinností a zároveň nemožno rozumne predpokladať, že by povinná Zmluvná strana túto prekážku alebo jej následky odvrátila alebo prekonala a tiež že by v čase vzniku záväzku túto prekážku predvídala, Zmluvná strana, ktorá nesplní svoje povinnosti z tejto Zmluvy z dôvodu okolností vyššej moci, nebude zodpovedná za žiadne dôsledky neplnenia svojich povinností, vrátane zodpovednosti za škodu, za predpokladu, že vykonala všetky rozumné opatrenia pre ich splnenie. V takýchto prípadoch nesplnenie povinností nezakladá dôvod pre odstúpenie od Zmluvy alebo vznik nároku na zmluvnú pokutu. Čas pre splnenie povinnosti sa predlžuje o čas trvania akejkoľvek z okolností uvedených v tomto bode Zmluvy a o čas nevyhnutný na odstránenie ich následkov.
  10. Za konanie vylučujúce zodpovednosť sa považuje napríklad konanie alebo nekonanie riadiaceho orgánu, Sprostredkovateľského orgánu, certifikačného orgánu, orgánu auditu alebo iného orgánu oprávneného vstupovať do zmluvných vzťahov v zmysle Zákona o EŠIF, ktoré nie je možné vopred predvídať.

**Článok 18**

**SANKCIE A ZMLUVNÉ POKUTY**

* 1. Pre Zmluvné pokuty a úroky z omeškania platia ustanovenia Obchodného zákonníka.
  2. Ak bude Zhotoviteľ v omeškaní s plnením povinnosti odovzdať Objednávateľovi podľa Zmluvy
     1. Dielo, Objednávateľ je oprávnený požadovať od Zhotoviteľa zmluvnú pokutu vo výške 1% z ceny za Diela uvedenej v bode 5.2 vrátane DPH, za každý aj začatý deň omeškania,
     2. časť Diela podľa bodu 4.5, Objednávateľ je oprávnený požadovať od Zhotoviteľa zmluvnú pokutu vo výške 2% z ceny časti Diela vrátane DPH, s ktorej dodaním je v omeškaní, za každý aj začatý deň omeškania.
  3. Ak bude Zhotoviteľ v omeškaní s plnením povinnosti odstrániť záručnú Vadu Diela, Objednávateľ je oprávnený požadovať od Zhotoviteľa zmluvnú pokutu vo výške 2% z Ceny tej časti Diela, ktorá je dotknutá takouto Vadou za každý deň omeškania. Za predpokladu, že nemožno určiť o ktorú časť Diela ide, zmluvná pokuta je vo výške 0,5 % z celkovej Ceny Diela.
  4. Ak bude Zhotoviteľ v omeškaní s plnením povinnosti odstrániť záručnú Vadu Diela úrovne (C) podľa bodu 7.13, Objednávateľ je oprávnený požadovať od Zhotoviteľa zmluvnú pokutu vo výške 1% z Ceny tej časti Diela, ktorá je dotknutá takouto Vadou za každý deň omeškania aj opakovane. Za predpokladu, že nemožno určiť o ktorú časť Diela ide, počíta sa 0,25% z celkovej Ceny Diela.
  5. Ak bude Zhotoviteľ v omeškaní s plnením povinností podľa bodu 19.5 Zmluvy a/alebo nepredloží dokumenty, ktoré podľa bodu 1.13 preukazujú uzatvorenie poistnej zmluvy a/alebo nemá uzatvorené poistenie zodpovednosti za škodu podľa bodu 1.13, Objednávateľ je oprávnený požadovať od Zhotoviteľa zmluvnú pokutu vo výške 2.000 EUR (slovom dvetisíc) za každý deň omeškania alebo nesplnenia tejto povinnosti, a to aj opakovane.
  6. Ak Zhotoviteľ zadá plnenie predmetu Zmluvy takému subdodávateľovi, ktorý nie je zapísaný v registri partnerov verejného sektora podľa § 11 Zákona o VO, hoci sa naň taká povinnosť vzťahuje, ak Zhotoviteľ zadá plnenie predmetu Zmluvy novému subdodávateľovi pred tým, ako Zmluvné strany uzatvoria dodatok podľa bodu 16.4, a/alebo ak Zhotoviteľ poruší povinnosť uvedenú v bode 1.6, 1.9 alebo 1.10, vznikne Objednávateľovi právo na Zmluvnú pokutu vo výške 2000 EUR (slovom: dvetisíc EUR) za každé jednotlivé také konanie, aj opakovane.
  7. Ak sa vyhlásenie Zhotoviteľa uvedené v bode 1.6 alebo 11.5 písm. c) ukáže ako nepravdivé, ak Zhotoviteľ poruší záväzok uvedený v bode 1.15, doklad podľa bodu 1.7, 1.8, 1.11 alebo 1.12 sa preukáže ako neplatný a/alebo si Zhotoviteľ nesplní povinnosť uvedenú v bode 12.2, vznikne Objednávateľovi právo na zmluvnú pokutu v sume 2.000 EUR (slovom: dvetisíc EUR) za každé také nepravdivé vyhlásenie, porušenie záväzku, neplatný doklad a/alebo nesplnenie si povinnosti, aj opakovane.
  8. Ak Zhotoviteľ nepredloží Objednávateľovi vyhlásenie podľa bodu 7.4 písm. d) do 3 pracovných dní od doručenia výzvy Objednávateľa na doplnenie Akceptačného protokolu v súlade s bodom 7.4 písm. d), Objednávateľ je oprávnený požadovať od Zhotoviteľa zmluvnú pokutu vo výške **25 %** z Ceny Diela vrátane DPH, aj opakovane.
  9. Objednávateľ je oprávnený požadovať od Zhotoviteľa zmluvnú pokutu vo výške 10.000 EUR (slovom: desaťtisíc eur) za každý deň existencie dôvodu vzniku práva na odstúpenie od Zmluvy v zmysle § 15 ods. 1 Zákona o registri partnerov verejného sektora. Právo Objednávateľa na zmluvnú pokutu podľa predchádzajúcej vety zaniká, ak Objednávateľ odstúpi od Zmluvy v súlade s § 15 ods. 1 Zákona o registri partnerov verejného sektora.
  10. Ak Zhotoviteľ poruší inú svoju zmluvnú povinnosť, než sú povinnosti uvedené v bodoch 18.2 až 18.9 tohto článku, vznikne Objednávateľovi právo na zmluvnú pokutu v sume 300 EUR (slovom: tristo EUR)

1. za každú aj začatú hodinu omeškania so splnením takej povinnosti v prípade, ak je pre splnenie danej povinnosti termín určený s presnosťou na hodiny alebo lehota určená v hodinách, a to aj opakovane,
2. za každý aj začatý deň omeškania so splnením takej povinnosti v prípade, ak je pre splnenie danej povinnosti termín určený s presnosťou na dni alebo lehota určená v dňoch, a to aj opakovane,
3. za každé jednotlivé také porušenie, ak pre splnenie danej povinnosti nie je určený termín alebo lehota, a to aj opakovane.
   1. V prípade omeškania Objednávateľa so splnením peňažného záväzku alebo jeho časti, má Zhotoviteľ právo v súlade s § 369a Obchodného zákonníka uplatniť si z nezaplatenej sumy úroky z omeškania v sadzbe podľa nariadenia vlády SR č. 21/2013 Z. z., ktorým sa vykonávajú niektoré ustanovenia Obchodného zákonníka v znení nariadenia vlády SR č. 303/2014 Z. z.
   2. Zaplatením zmluvnej pokuty nie je dotknutý nárok Zmluvných strán na náhradu škody v celom rozsahu.
   3. V prípade, ak si Objednávateľ uplatní zmluvnú pokutu podľa tohto článku Zmluvy, bude mať Objednávateľ právo započítať ju voči splatnej pohľadávke Zhotoviteľa v najbližšom platobnom míľniku.
   4. Lehota splatnosti zmluvnej pokuty uloženej podľa tejto Zmluvy je 15 dní od doručenia výzvy na jej zaplatenie Zhotoviteľovi.

**Článok 19**

**KAUCIA**

* 1. Zmluvné strany potvrdzujú, že na účely potvrdenia svojich zmluvných záväzkov Zhotoviteľ poskytol pred uzatvorením Zmluvy v prospech Objednávateľa kauciu vo výške 100.000 EUR (slovom: stotisíc EUR).
  2. Kaucia podľa bodu 19.1 môže byť poskytnutá vo forme poukázania finančných prostriedkov v prospech účtu Objednávateľa, bankovej záruky alebo vo forme poistenia záruky.
  3. Kauciou, ktorú Zhotoviteľ poskytol, deklaruje vysoký stupeň záväznosti svojich povinností, vyplývajúcich z obsahu tejto Zmluvy, ktoré sa zaviazal plniť počas účinnosti Zmluvy.
  4. Objednávateľ je oprávnený kauciu uvedenú v bode 19.1 použiť na:

1. uspokojenie pohľadávky voči Zhotoviteľovi vzniknutej nezaplatením zmluvnej pokuty,
2. úhradu nákladov na odstránenie zistených Vád plnenia, ak ich Zhotoviteľ neodstráni v súlade so Zmluvou,
3. náhradu škody spôsobenej Zhotoviteľom Objednávateľovi alebo tretím osobám pri plnení tejto zmluvy.
   1. V prípade, ak dôjde k použitiu kaucie Objednávateľom v súlade s bodom 19.4, ak takéto čerpanie poníži výšku kaucie na úroveň pod 50% stanovenej výšky podľa bodu 19.1, Objednávateľ písomne požiada Zhotoviteľa o doplnenie kaucie na plnú výšku, pričom Zhotoviteľ je povinný zabezpečiť doplnenie kaucie do 30 dní na plnú výšku podľa bodu 19.1.
   2. Ak Objednávateľ kauciu poskytnutú vo forme poukázania finančných prostriedkov v prospech účtu Objednávateľa v súlade s týmto článkom nepoužije spôsobom podľa bodu 19.5, túto kauciu alebo jej zostatok vráti na účet Zhotoviteľa na základe výzvy Zhotoviteľa na uvoľnenie kaucie alebo jej časti. Zhotoviteľ je oprávnený doručiť výzvu na uvoľnenie kaucie alebo jej časti podľa tohto bodu najskôr po uplynutí 6 mesiacov od zániku platnosti Zmluvy. Objednávateľ je povinný poukázať kauciu poskytnutú vo forme poukázania finančných prostriedkov alebo jej zvyšok na účet Zhotoviteľa do 21 dní od obdržania písomnej výzvy Zhotoviteľa na uvoľnenie kaucie alebo jej zvyšku podľa tohto bodu.
   3. Banková záruka zanikne
   4. uplynutím doby, na ktorú je banková záruka zriadená alebo
   5. uplynutím najmenej 6 mesiacov od predčasného ukončenia platnosti Zmluvy, ak dôjde k predčasnému ukončeniu platnosti Zmluvy.
   6. Poistenie záruky zanikne
4. uplynutím doby, na ktorú je poistenie záruky zriadené alebo
5. uplynutím najmenej 6 mesiacov od predčasného ukončenia platnosti Zmluvy, ak dôjde k predčasnému ukončeniu platnosti Zmluvy.

**Článok 20**

**ZMENY DIELA**

1. Zmluvné strany sú oprávnené v odôvodnených prípadoch písomne navrhnúť zmeny Diela alebo jeho častí alebo jeho doplnenie.

**Článok 21**

**POVINNOSŤ ZHOTOVITEĽA PRI VÝKONE AUDITU/KONTROLY/OVEROVANIA**

* 1. Zhotoviteľ berie na vedomie, že finančné prostriedky Objednávateľa určené na zaplatenie celkovej Ceny Diela podľa článku 5 tejto Zmluvy sú finančné prostriedky z Európskeho fondu regionálneho rozvoja (Operačný program Integrovaná infraštruktúra v rámci operačnej osi č. 7 Informačná spoločnosť pre programové obdobie 2014 – 2020) a finančné prostriedky zo štátneho rozpočtu Slovenskej republiky. Zhotoviteľ berie na vedomie, že podpisom tejto Zmluvy sa stáva súčasťou EŠIF a systému finančného riadenia EŠIF. Zhotoviteľ zároveň berie na vedomie, že na použitie prostriedkov, kontrolu použitia týchto prostriedkov a vymáhanie ich neoprávneného použitia alebo zadržania sa vzťahuje režim upravený v osobitných predpisoch, napr. zákon č. 357/2015, zákon č. 523/2004 Z. z. o rozpočtových pravidlách verejnej správy a o zmene a doplnení niektorých zákonov v znení neskorších predpisov, zákon o EŠIF, zákon č. 528/2008 Z. z. o pomoci a podpore poskytovanej z fondov Európskeho spoločenstva v znení neskorších predpisov a v zmysle ďalších príslušných právnych predpisov Slovenskej republiky a právnych aktov Európskej únie.
  2. Zmluvné strany súhlasia, že všetky zmeny v Systéme finančného riadenia EŠIF, Systéme riadenia EŠIF alebo v právnych dokumentoch vydaných oprávnenými osobami, z ktorých pre Zhotoviteľa vyplývajú práva a povinnosti v súvislosti s plnením podľa tejto Zmluvy a Zmluvy o NFP, ak boli tieto dokumenty zverejnené, sú pre Zhotoviteľa záväzné dňom ich zverejnenia.
  3. Okrem povinností uvedených v tejto Zmluve je Zhotoviteľ povinný strpieť výkon kontroly, auditu a overovania podľa bodu 6.2 písm. k) oprávnenými osobami uvedenými v bode 21.5 v súvislosti s vykonaným Dielom a poskytnúť im všetku potrebnú súčinnosť, a to kedykoľvek počas platnosti a účinnosti tejto Zmluvy a Zmluvy o NFP ako aj v termínoch stanovených pre Objednávateľa v zmluvných vzťahoch s príslušnými orgánmi zapojenými do implementácie fondov Európskej únie, v rámci ktorých si Objednávateľ nárokuje financovanie výdavkov uhradených Zhotoviteľovi, ktoré vznikli s plnením podľa tejto Zmluvy. Zhotoviteľ je povinný strpieť vstup oprávnených osôb uvedených v bode 21.5 do objektu, zariadenia, prevádzky, dopravného prostriedku, na pozemok tretej osoby, alebo vstup do obydlia, ak sa používa aj na podnikanie alebo na vykonávanie inej hospodárskej činnosti, a to v nevyhnutnom rozsahu za podmienok ustanovených v osobitných predpisoch.
  4. Zhotoviteľ sa zaväzuje umožniť výkon finančnej kontroly, auditu a overovania príslušnými oprávnenými osobami uvedenými v bode 21.5 a vytvoriť podmienky pre jej výkon v zmysle príslušných platných a účinných právnych predpisov Slovenskej republiky a právnych aktov Európskej únie a ako kontrolovaný subjekt pri výkone kontroly riadne plniť povinnosti, ktoré mu vyplývajú z uvedených predpisov a to počas platnosti a účinnosti tejto Zmluvy, počas platnosti a účinnosti Zmluvy o NFP a najneskôr do 31.12.2029. Uvedená doba sa predĺži v prípade, ak nastanú skutočnosti uvedené v článku 90 Nariadenia Rady (ES) č. 1083/2006, ktorým sa ustanovujú všeobecné ustanovenia o Európskom fonde regionálneho rozvoja, Európskom sociálnom fonde a Kohéznom fonde a ktorým sa zrušuje nariadenie (ES) č. 1260/1999, v nariadení Európskeho parlamentu a Rady, ktorým sa zruší nariadenie 1083/2006 pre programové obdobie 2014 – 2020 alebo článku 32 Vykonávacieho Nariadenia Komisie (EÚ) č. 908/2014, ktorým sa stanovujú pravidlá uplatňovania nariadenia Európskeho parlamentu a Rady (EÚ) č. 1306/2013 vzhľadom na platobné agentúry a ostatné orgány, finančné hospodárenie, schvaľovanie účtovných závierok, pravidlá kontroly, zábezpeky a transparentnosť o čas trvania týchto skutočností. Zhotoviteľ sa zaväzuje podrobiť sa aj výkonu kontroly poverenými zamestnancami Objednávateľa. Poverení zamestnanci Objednávateľa vykonávajúci kontrolu majú počas celého programového obdobia Operačného programu Integrovaná infraštruktúra prístup ku všetkým obchodným dokumentom Zhotoviteľa súvisiacim s výdavkami a plnením povinností podľa tejto Zmluvy.
  5. Oprávnenými osobami na účely tohto článku Zmluvy sú najmä:

1. splnomocnení alebo poverení zástupcovia Objednávateľa a nimi poverené osoby,
2. zástupcovia riadiaceho orgánu a Sprostredkovateľského orgánu, prípadne iných relevantných orgánov a nimi poverené osoby,
3. Najvyšší kontrolný úrad SR, Úrad pre verejné obstarávanie, Úrad vládneho auditu, Európsky úrad pre boj proti podvodom (OLAF), Certifikačný orgán a nimi poverené osoby,
4. orgán auditu, jeho spolupracujúce orgány a nimi poverené osoby,
5. splnomocnení zástupcovia Európskej Komisie a Európskeho dvora audítorov,
6. orgán zabezpečujúci ochranu finančných záujmov EÚ,
7. osoby prizvané alebo poverené orgánmi uvedenými v písm. a) až f) v súlade s príslušnými právnymi predpismi Slovenskej republiky a Európskej únie,
8. vecne príslušná autorita v zmysle Zákona o KB.
   1. Zhotoviteľ berie na vedomie, že Sprostredkovateľský orgán je pri vykonávaní administratívnej finančnej kontroly v nevyhnutnom rozsahu oprávnený od Objednávateľa alebo od osoby, ktorá je vo vzťahu k finančnej operácii alebo jej časti zhotoviteľom výkonov, prác alebo služieb alebo akejkoľvek inej osoby, ktorá má informácie, doklady alebo iné podklady, ktoré sú potrebné pre výkon finančnej kontroly, ak ich poskytnutiu nebráni osobitný predpis (ďalej len „**Tretia osoba**“):
9. vyžadovať a odoberať v určenej lehote originály alebo úradne osvedčené kópie dokladov, písomností, záznamy dát na pamäťových médiách prostriedkov výpočtovej techniky, ich výpisov, výstupov, vyjadrenia, informácie, dokumenty a iné podklady súvisiace s administratívnou finančnou kontrolou alebo finančnou kontrolou na mieste,
10. vyžadovať od tretej osoby súčinnosť v rozsahu oprávnení podľa Zákona č. 357/2015,
11. oboznámiť sa pri začatí finančnej kontroly na mieste s bezpečnostnými predpismi, ktoré sa vzťahujú na priestory, v ktorých sa vykonáva finančná kontrola na mieste.
    1. Zhotoviteľ je na potrebný čas povinný zabezpečiť prítomnosť Oprávnenej osoby Zhotoviteľa počas vykonávania kontroly u Zhotoviteľa.
    2. Vykonaním kontroly oprávnenej osoby podľa článku 12 ods.1 písm. a) Všeobecných zmluvných podmienok k Zmluve o NFP nie je dotknuté právo riadiaceho orgánu alebo inej oprávnenej osoby na vykonanie novej kontroly alebo vládneho auditu, a to počas celej doby účinnosti Zmluvy o NFP a najneskôr do 31.12.2029, prípadne doby predĺženej v súlade s bodom 21.4.
    3. Zhotoviteľ je povinný zabezpečiť prijatie nápravných opatrení a definovanie termínov na odstránenie zistených nedostatkov.
    4. Zhotoviteľ sa zaväzuje sledovať a dodržiavať všetky zmeny prijímané orgánmi Európskej únie a orgánmi štátnej správy, verejnej správy a samosprávy a realizovať ad hoc konzultácie s Objednávateľom a bez zbytočného odkladu upozorniť Objednávateľa na dôležité skutočnosti vzťahujúce sa na predmet plnenia tejto Zmluvy.

**Článok 22**

**BEZPEČNOSŤ VÝVOJA DIELA**

* 1. Zhotoviteľ sa v súvislosti s plnením predmetu Zmluvy zaväzuje dodržiavať bezpečnostnú politiku Objednávateľa, ďalšie Objednávateľom vydané a sprístupnené bezpečnostné smernice a štandardy, za predpokladu, ak ich Objednávateľ uplatňuje a informuje o nich Zhotoviteľa, a požiadavky na bezpečnosť definované Zákonom o KB, Zákonom o ITVS, Vyhláškou č. 179/2020, Zákonom o ochrane osobných údajov, GDPR a bezpečnostné požiadavky uvedené v tejto Zmluve.
  2. Oprávnená osoba Zhotoviteľa, subdodávatelia a pracovníci Zhotoviteľa, ktorí budú vykonávať pre Objednávateľa činnosti súvisiace s plnením tejto Zmluvy, musia byť poučení o povinnostiach podľa bodu 22.1 a o tomto poučení musí Zhotoviteľ vytvoriť záznam, ktorý bude podpísaný poučenou osobou a osobou, ktorá poučenie vykonala. Za riadne poučenie zodpovedá Zhotoviteľ.
  3. Zhotoviteľ sa zaväzuje zaistiť bezpečnosť a odolnosť Diela alebo jeho časti voči aktuálne známym typom útokov a pred odovzdaním každej časti Diela ako aj celého Diela vykonať testovanie na prítomnosť známych zraniteľností, a to aj opakovane. V prípade zistenia zraniteľností sa Zhotoviteľ zaväzuje tieto zraniteľnosti odstrániť, vykonať opätovné testovanie a zdokumentovaný výsledok testovania odovzdať Objednávateľovi spolu s dodávaným riešením.
  4. Zhotoviteľ umožní Objednávateľovi vykonať skeny zraniteľností alebo penetračné testy dodávaného Diela a odovzdávanej časti Diela v prostredí Objednávateľa pred jeho odovzdaním a Zhotoviteľ sa zaväzuje nedostatky zistené týmto testovaním pred odovzdaním Diela odstrániť v lehote do 10 dní od ich písomného oznámenia Objednávateľom. O odstránení nedostatkov informuje Zhotoviteľ Objednávateľa bezodkladne v lehote uvedenej v predchádzajúcej vete. Postup podľa tohto bodu nemá vplyv na lehoty plnenia stanovené v Zmluve.
  5. Dielo musí byť vyvíjané v bezpečnom vývojovom prostredí s použitím HW a SW, ktoré:

1. musia byť získané legálnym spôsobom z dôveryhodných zdrojov,
2. musia byť podporované v súlade s Prílohou č. 1.
   1. Vo vývojovom prostredí (vývojárske nástroje a podporné informačné systémy vrátane použitého SW tretích strán v zmysle ustanovení článku 11), v ktorom bude vyvíjané Dielo, musia byť implementované opatrenia:
3. na zabezpečenie integrity vyvíjaného Diela na základe najvyššej Objednávateľom požadovanej úrovne ochrany dôvernosti, integrity a dostupnosti informácií, ktoré budú spracovávané vo vyvíjanom riešení.
4. na zaistenie dôvernosti na základe Objednávateľom požadovanej úrovne ochrany dôvernosti citlivých údajov.
   1. V prípade, že implementované Dielo potrebuje spracovávať Dôverné informácie, počas vývoja aj testovania musia byť použité anonymizované alebo fiktívne údaje.
   2. Pri tvorbe zdrojového kódu Diela musí byť použitý systém na verzionovanie (umožňujúci sledovanie zmien v jednotlivých verziách).
   3. Zhotoviteľ nesmie používať funkcie alebo nástroje, ktoré sú podľa ich dokumentácie zastarané (angl. deprecated) alebo nebezpečné (angl. unsafe) a mali by byť nahradené odporúčanými alternatívami.
   4. Dielo musí podporovať logovanie a parametrizovateľnú tvorbu logov.
   5. Zhotoviteľ zabezpečí, aby logy boli v rámci realizácie Diela automaticky centrálne ukladané a archivované minimálne 6 mesiacov po ich zaznamenaní.
   6. Po ukončení realizácie a pred odovzdaním Diela musí prejsť Dielo alebo časť Diela (aplikácia) testovaním a verifikáciou implementovaných opatrení kybernetickej bezpečnosti vrátane súladu Diela podľa bodu 7.4 písm. d). Testovanie a verifikáciu zabezpečí Objednávateľ prostredníctvom nezávislého kompetentného subjektu. Testovanie a verifikácia sa uskutočnia v súlade s testovacími scenármi.
   7. Počas realizácie Diela Zhotoviteľ zabezpečí pravidelné monitorovanie nových zraniteľností jednotlivých (najmä externých) súčastí Diela a pravidelné aplikovanie autorizovaných bezpečnostných záplat.
   8. Kontrola opatrení vykonaných podľa tohto článku sa vykonáva dvoma spôsobmi:
      1. pri odovzdávaní Diela na mieste dohodnutom medzi Objednávateľom a Zhotoviteľom; ak sa Zmluvné strany nedohodnú, tak na mieste stanovenom Objednávateľom,
      2. počas realizácie Diela na mieste, kde prebieha vývoj riešenia.
   9. Zdokumentovanie naplnených bezpečnostných požiadaviek a implementovaných bezpečnostných opatrení a akceptácia bezpečnostného projektu Diela a implementovaných opatrení sa uskutočnia v rámci odovzdávania Diela a jeho častí podľa článku 7 Zmluvy.

**Článok 23**

**UKONČENIE ZMLUVY**

1. Táto Zmluva zaniká:
2. písomnou dohodou Zmluvných strán,
3. písomným odstúpením Zmluvnej strany od Zmluvy.
4. Pokiaľ bude táto Zmluva predčasne ukončená dohodou zmluvných strán, tvorí stanovenie spôsobu vysporiadania vzťahov vzniknutých na základe tejto Zmluvy podstatnú náležitosť dohody o ukončení účinnosti tejto Zmluvy. V rámci tejto dohody sa vysporiada aj udelenie licencií k odovzdaným častiam Diela alebo Dielu celému a jeho súčastí v súlade s článkom 11 Zmluvy.
5. Odstúpiť od Zmluvy je možné z dôvodov uvedených vo všeobecne záväzných právnych predpisoch (napríklad § 15 ods. 1 Zákona o registri partnerov verejného sektora) a z dôvodu podstatného porušenia Zmluvy podľa bodu 23.5. Odstúpenie od Zmluvy musí byť vyhotovené v písomnej podobe, riadne odôvodnené a doručené na adresu druhej Zmluvnej strany. Zmluva zaniká doručením oznámenia o odstúpení od Zmluvy.
6. Riadne poskytnuté plnenia vzájomne poskytnuté do dňa odstúpenia od Zmluvy si Zmluvné strany v súlade s bodom 23.7 ponechajú; tým nie je dotknutý nárok Zhotoviteľa na odplatu za riadne dodané plnenie podľa tejto Zmluvy.
7. Podstatným porušením Zmluvy je:
8. zrušenie alebo zánik poistnej zmluvy uvedenej v bode 1.13 bez jej nahradenia inou poistnou zmluvou spĺňajúcou podmienky podľa bodu 1.13 Zmluvy počas platnosti a účinnosti Zmluvy,
9. porušenie povinnosti preukázať poistenie zodpovednosti za škodu podľa bodu 1.13,
10. odovzdanie Diela alebo časti Diela v rozpore s bodom 7.1 Zmluvy,
11. neodstránenie Vady Diela v stanovenej lehote a porušenie povinnosti podľa bodu 7.12 alebo 9.5,
12. porušenie povinností Zhotoviteľa týkajúcich sa „subdodávateľa“ t. j. porušenie ktorejkoľvek povinnosti podľa bodov 1.11, 1.12, 16.3, 16.4, 16.5, 16.6 a 16.8,
13. vyhlásenie konkurzu na majetok Zhotoviteľa alebo zastavenie konkurzného konania pre nedostatok majetku alebo zrušenia konkurzu pre nedostatok majetku,
14. ak sa Zhotoviteľ stane spoločnosťou v kríze v zmysle § 67a Obchodného zákonníka, ak Zhotoviteľ je preukázateľne v úpadku alebo ak majetok Zhotoviteľa je predmetom exekučného konania, Zhotoviteľ vstúpi do likvidácie alebo Zhotoviteľ preruší alebo skončí svoju podnikateľskú činnosť,
15. ak bude Zhotoviteľovi právoplatným rozhodnutím súdu uložený trest zrušenia právnickej osoby, trest zákazu činnosti, trest zákazu prijímať dotácie alebo subvencie, trest zákazu prijímať pomoc a podporu poskytovanú z fondov Európskej únie alebo trest zákazu účasti vo verejnom obstarávaní,
16. ak sa právoplatným rozhodnutím súdu preukáže, že Zhotoviteľ ponúkol alebo dal úplatok ktorémukoľvek zamestnancovi alebo oprávnenému zástupcovi Objednávateľa,
17. ak boli voči Zhotoviteľovi začaté konania obdobné konaniam podľa písm. f) až i) tohto bodu v súlade s predpismi platnými v krajine sídla Zhotoviteľa, mieste podnikania Zhotoviteľa alebo mieste obvyklého pobytu Zhotoviteľa,
18. ak preukázateľne nastala skutočnosť, ktorá môže viesť k výmazu z registra partnerov verejného sektora podľa Zákona o registri partnerov verejného sektora,
19. porušenie povinností uvedených v bodoch 6.2 písm. d), f), j), k), l), m), o), p) a q) Zmluvy,
20. ak Zhotoviteľ nedoplní kauciu na plnú výšku podľa bodu 19.5, alebo dôjde k zániku kaucie podľa článku 19,
21. ak Zhotoviteľ stratí oprávnenie na manipuláciu s utajovanou skutočnosťou v rozsahu podľa bodu 1.10,
22. ak Zhotoviteľ opakovane poruší niektorú svoju povinnosť neuvedenú v písmene a) až n) tohto bodu, za opakované porušenie povinnosti sa považuje porušenie tej istej povinnosti minimálne tri krát,
23. ak si Zhotoviteľ nesplnil svoju zmluvnú povinnosť neuvedenú v písmene a) až n) ani v dodatočnej primeranej lehote, ktorá mu na to bola poskytnutá Objednávateľom v písomnom vyzvaní,
24. ak Zhotoviteľ spôsobil vznik protiprávneho stavu a tento stav neodstráni ani v dodatočnej primeranej lehote, ktorá mu na to bola poskytnutá Objednávateľom v písomnom vyzvaní.
25. Zmluvné strany sa dohodli, že predtým, ako oprávnená Zmluvná strana využije svoje právo odstúpiť od tejto Zmluvy, v prípadoch nepodstatného porušenia Zmluvy, môže na základe vlastného uváženia vyzvať druhú Zmluvnú stranu na písomné vysvetlenie alebo spoločné rokovanie za účelom vzájomného vysvetlenia dôvodov pre odstúpenie.
26. Pre prípady ukončenia Zmluvy v zmysle tohto článku platí, že Objednávateľ je oprávnený si ponechať odovzdané plnenia, ak takéto plnenie má zrejme vzhľadom na svoju povahu pre Objednávateľa hospodársky význam bez zvyšku plnenia, pri ktorom nastalo omeškanie, napr. sú objektívne použiteľné za účelom pokračovania dodávky Diela, alebo sa jedná o samostatne funkčnú časť Diela. V takomto prípade vzniká Zhotoviteľovi nárok na dohodnutú pomernú časť Ceny za Dielo v závislosti od miery odovzdania časti Diela určenej Riadiacim výborom Projektu.
27. Skončenie tejto Zmluvy sa nedotýka nároku na náhradu škody vzniknutej porušením tejto Zmluvy alebo všeobecne záväzných právnych predpisov, nároku na zaplatenie zmluvnej pokuty, ktorý vznikol do účinnosti odstúpenia, a ďalej ustanovení, ktoré vzhľadom na svoju povahu majú trvať aj po ukončení Zmluvy, najmä ustanovenia o povinnosti mlčanlivosti, komunikácii a riešení sporov.

**Článok 24**

**ZÁVEREČNÉ USTANOVENIA**

* 1. Táto Zmluva nadobúda platnosť dňom jej podpisu oboma Zmluvnými stranami a účinnosť dňom nasledujúcim po dni zverejnenia Zmluvy v Centrálnom registri zmlúv v súlade s ustanovením § 47a zákona č. 40/1964 Zb. Občiansky zákonník v znení neskorších predpisov a § 5a zákona č. 211/2000 Z. z. o slobodnom prístupe k informáciám a o zmene a doplnení niektorých zákonom (zákona o slobodnom prístupe k informáciám) v znení neskorších predpisov.
  2. Zmluvné strany sa dohodli, že vzťahy neupravené touto Zmluvou sa riadia príslušnými ustanoveniami Obchodného zákonníka a Autorského zákona a právnym poriadkom Slovenskej republiky. Rozhodným právom na účely prejednania a rozhodnutia sporov, ktoré vzniknú z tejto Zmluvy alebo v súvislosti s ňou, je právo Slovenskej republiky.
  3. Akékoľvek zmeny a doplnky Zmluvy budú Zmluvné strany riešiť formou očíslovaných písomných dodatkov, ktoré budú podpísané oboma Zmluvnými stranami a stanú sa neoddeliteľnou súčasťou Zmluvy.
  4. V prípade vzniku sporu z tejto Zmluvy alebo v súvislosti s ňou sa Zmluvné strany zaväzujú vyvinúť maximálne úsilie na vyriešenie takéhoto sporu primárne vzájomnou dohodou a zmierom a v prípade neúspechu sú na prejednanie a rozhodnutie sporov príslušné súdy Slovenskej republiky.
  5. V prípade, že bude niektoré z jednotlivých ustanovení Zmluvy považované za neplatné, nevymáhateľné či neúčinné, nebude mať táto skutočnosť vplyv na platnosť zostávajúcich ustanovení Zmluvy. Namiesto neplatného, nevymáhateľného, či neúčinného ustanovenia, bude platiť také ustanovenie, ktoré čo najviac zodpovedá zmyslu a účelu neúčinného ustanovenia.
  6. Neoddeliteľnou súčasťou tejto Zmluvy sú nasledovné prílohy:

1. **Príloha č. 1 „**Technická špecifikácia“; (táto príloha obsahuje utajované skutočnosti, preto nie je pripojená k Zmluve v listinnej forme),
2. **Príloha č. 2** „Kategorizácia vád“,
3. **Príloha č. 3** „Zoznam odborníkov a požiadaviek na odborníkov“,
4. **Príloha č. 4** „Rozpočet, harmonogram, platobné míľniky“,
5. **Príloha č. 5** „Zoznam preexistentných SW tretích strán“,
6. **Príloha č. 6** „Zoznam subdodávateľov Zhotoviteľa“.
   1. Táto Zmluva je vyhotovená v piatich (5) vyhotoveniach s platnosťou originálu, z toho tri (3) sú pre Objednávateľa a dve (2) sú pre Zhotoviteľa.
   2. Zmluvné strany vyhlasujú, že si Zmluvu prečítali, jej obsahu porozumeli, pričom svoju vôľu uzavrieť Zmluvu prejavili slobodne a vážne, určite a zrozumiteľne a na znak súhlasu ju vlastnoručne podpisujú..

|  |  |
| --- | --- |
| **Za Objednávateľa:**  V Bratislave dňa \_\_.\_\_.\_\_\_\_ | **Za Zhotoviteľa:**  V .................. dňa \_\_.\_\_.\_\_\_\_ |
| \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ | \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |
| Meno:  Funkcia: | Meno:  Funkcia: |